
ALFRED JENSEN, NAŠ ŠVEDSKI PRIJATELJ 

Napisao Dr. F. BUČAR. 


IO je to pravi »Suecicus viator«. Kada 
je svršio srednju školu, započeo je 
putovati Rusijom, gdje je imao jednog 
rođaka i gdje je naučio ruski jezik te 
zaljubio veliku slavensku kulturu i nepoznatu mu 
doonda slavensku književnost i slavenske narode. 
Bio je vrlo poletan idealista, a i sam pjesnik, te je 
doskora počeo prevoditi iz ruskoga na švedski. 
Zatim se počeo zanimati i za ostale slavenske na¬ 
rode i literature, te se doskora uputio u sve sla¬ 
venske jezike. Posvetivši se žurnalistici putovao 
je kao korespondent najvećih švedskih novina po 
cijeloj Europi, no najviše po slavenskim kraje¬ 
vima. Na takovom jednom putovanju na jug za¬ 
tekla ga je i dne 15. septembra g. 1921. smrt u 
Beču, kad je navršio tek 62 godine. 

Jensen je ostavio iza sebe cijelu knjižnicu raz¬ 
ličitih slavenskih edicija, a svoje je dojmove s pu¬ 
tovanja po slavenskim krajevima prikazao u bez¬ 
broj novinarskih feljtona i članaka u raznim ča¬ 
sopisima i literarnim revijama. Jednako je volio 
sve Slavene te je nastojao, da autopsijom upozna 
karakter i književne prilike kod sviju slavenskih 
naroda. Nije bilo ni jednog književnog ili politič¬ 
kog slavenskog središta i ovećeg mjesta, gdje nije 
bilo Jensena, a u mnogim je mjestima živio i po¬ 
dulje vremena, da se što bolje upozna s književno¬ 
sti i kulturom pojedinoga slavenskoga naroda. A 
kada je buknuo svjetski rat, eto Jensena i kao 
ratnog korespondenta, gdje pohađa i sve slaven¬ 
ske krajeve — i nada se preporodu slavenskih dr¬ 
žava i slavenskog naroda. 

Od Rusa je preveo ponajbolja pjesnička djela 
te izdao posebnu rusku antologiju i rusku kul¬ 
turnu historiju. Ukrajince je napose prikazao, te 
je izdao na svijet Mazepu i Ševčenka. Od Poljaka 


je izdao veliku antologiju u četiri velike knjige, te 
je kao tajnik Nobelove akademije isposlovao, da 
je Sienkiewiczu bila podijeljena Nobelova knji¬ 
ževna nagrada. Osobito se zanimao i za političke 
i kulturne odnose između Švedske i Poljske, koje 
su zemlje bile od XVI. do XVIII. stoljeća u poli¬ 
tičkom savezu. Kod Čeha je Jensen osobito za¬ 
volio Vrhlickoga i Čeha, te je preveo njihova po¬ 
najbolja djela. Također se mnogo zanimao za su¬ 
djelovanje Šveda u Češkoj za tridesetgodišnjeg 
rata, te je i o tome napisao nekoliko monografija* 
Nas zanima naravno najviše rad Jensenov oko 
jugoslavenskih literatura. Počevši od godine 1881., 
kada je Jensen prvi puta krenuo na slavenski 
jug, da posjeti u Zagrebu izložbu, pa do svoje 
prerane smrti, posjetio je Jensen nekoliko puta 
Hrvatsku, Sloveniju, Bosnu, Dalmaciju, Srbiju 
i Bugarsku. Upoznao je Ljubljanu, Zagreb, Beo¬ 
grad, Sarajevo, Split, Dubrovnik, Cetinje i Sofiju, 
te je u svakom tom mjestu boravio i odulje vre¬ 
mena, svuda upoznao lično sve uvaženije književ¬ 
nike i kulturne radnike. Već godine 1901. izađe 
prva Jensenova knjiga sa slavenskog juga Fron 
Serbien och Montenegro, u kojoj se nalaze prije¬ 
vodi Lazarevića, Matavulja, Veselinovića i Ljubiše. 
Godine 1892. izlazi njegov majstorski prijevod Ma- 
žuranićeva epa Smrt Smail-age Čengića i to u Hel- 
singsforsu u časopisu Finsk Tidskrift s obilnim ko¬ 
mentarom. Cijelu godinu 1899. proboravio je Jen¬ 
sen u Dubrovniku, koji mu je nada sve omilio. O 
Dubrovniku je napisao nekoliko studija, no glavno 
mu je djelo na njemačkom jeziku »Gundulić und 
sein Osman«, koje je djelo izdano kao rukopis u 
samo sto primjeraka u Gotteborgu godine 1910., 
a za koju radnju je dobio naslov počasnog doktora 
na sveučilištu u Upsali. Jensen je zastupao u svojoj 

radnji teoriju Markovićevu protiv Pavića, a imade 
u njoj i mnogo originalnih ideja. Prije ni poslije nije 
se nitko od naših literarnih historika bavio toliko 
s Osmanom, a važno je i to, da je to djelo Jensen 
izdao na njemačkom jeziku, te ga tako učinio pri¬ 
stupačnim i široj evropskoj publici. O Hektorovi- 
ćevu Ribanju napisao je raspravu, a prikazao je i 
Ogrizovićevo Objavljenje te preveo neka djela Ive 
Vojnovića i Gjalskoga. Godine 1913. izdao je Jen¬ 
sen napose naša dva klasična epa: Mažuranićev 
Smrt Smail-age Čengića i Njegošev Gorski Vijenac 
u jednoj krasno opremljenoj knjizi s obilnim ko¬ 
mentarima i ovećim predgovorom, koji sadrži do¬ 
sta originalnih ideja. 

Jensen je napisao i nekoliko djela, u kojima je 
opisao cijelu Slaviju u kulturnom i literarnom po¬ 
gledu, gdje su južni Slaveni uvijek opsežno i do¬ 
stojno zastupani. Tako je napisao oveća djela: 
Slavenska kultura i literatura u XIX. stoljeću, Ju¬ 
žnoslavenske kulturne skice s Balkana, Slavija, od 
Volge do Dunava i od Dunava do Adrije i Bos¬ 
pora. U djelu Habsburg pozabavio se specijalno 
slavenskim narodima u bivšoj monarkiji. Za Hrvate 
veli Jensen: »Ako koji od mojih zemljaka (za koje 
on to i piše), zabludi kao i ja u taj kraj, naći će po¬ 
svuda gostoljubive i simpatične ljude. Naročito će 
opaziti, da su Hrvati XIX. stoljeća skroz različiti 
od »Krabata«, koji su među Švedima za trideset 
godišnjeg rata ostavili vrlo neugodnu uspomenu. 
Upoznat će, da su Hrvati narod, koji stupa na čelu 
jugoslavenske kulture u svim oblastima, i da časno 
i dostojno ispunjava svoje mjesto među kulturnim 
narodima.« Jensen je od godine 1891. po nekoliko 
puta boravio u Zagrebu, te je upoznao lično i sve 
naše važnije literarne i kulturne radnike, a kada 
se posljednji put spremao među nas, zateče ga pre¬ 
rana smrt upravo na putu. 

Od Slovenaca je Jensen poglavito zavolio Aš- 
kerca, te je preveo njegove Balade, koje je posve¬ 
tio odličnom švedskom pjesniku grofu Znojlskome, 
potomku jedne slovenačke protestantske obitelji 
iz doba reformacije. 

Bugarsku je Jensen također od godine 1891. 
prošao po nekoliko puta na sve strane, te je osim 
raznih omanjih monografija izdao oveće djelo »Bul- 
garerna« u naročitoj biblioteci Nationernas Biblio- 
thek, u kojoj knjižnici je izdao i posebno djelo o 
Poljacima i Ukrajincima. Kod Bugara se Jenson 
najviše pozabavio Botjevom, Slavejkovom i Vazo- 
vom, a prikazao je i razvoj bugarske literature i 
kulture do najnovijih vremena. 

Među Srbima imao je Jensen počevši od Sker- 
lića i Popovića odličnih prijatelja, te je prikazao 


u svojim monografijama i antologijama sve najvaž¬ 
nije o srpskoj kulturi i modernoj te narodnoj lite¬ 
raturi. 

U Beogradu bio je jednako mio i čest gost kao 
i u Zagrebu. 

Jensen nam je također prikazao, koliko je do 
njega bilo pisano o slavistici u skandinavskoj, a 
napose u švedskoj literaturi. Tako je u Jagićevu 
Arkivu godine 1911. i 1912. prikazao razvoj slavi¬ 
stike u švedskoj literaturi. Razmjerno je prije Jen- 
sena bilo vrlo malo pisano o slavenskim literatu¬ 
rama na skandinavskim jezicima, a što je bilo po¬ 
znato, to je bilo pisano poglavito u ruskoj i polj¬ 
skoj literaturi. O čehoslovačkoj i jugoslavenskoj 
literaturi nisu do Jensena imali Skandinavci skoro 
ni pojma. Godine 1891. postao je grof Lundel prvim 
sveučilišnim profesorom slavistike na sveučilištu u 
Upsali, a poslije toga su imenovani slaviste na 
sveučilištima u Lundu, Kristijaniji i Kjobenhavenu. 
No Jensen je svojim popularnim radom na polju sla¬ 
vistike raširio veće zanimanje u Skandinaviji za 
slavistiku i slavenske narode negoli svi skandi¬ 
navski slaviste sveučilišni profesori. 

Još za rata je Jensen napisao interesantnu 
knjigu: Slaveni i svjetski rat, u kojoj je isticao u Za¬ 
grebu zanos za spojenje sa Srbijom te djelovanje 
jugoslavenskoga komiteta u inozemstvu koji je 
revno širio misao narodnog jedinstva sviju juž¬ 
nih Slavena. Ne uredi li se to pitanje u prilog juž¬ 
nih Slavena, rekao je Jensen, nastat će u Evropi 
drugo poljsko pitanje, koje se ne da riješiti inače 
ako ne političkim ujedinjenjem. 

Godine 1913. napisao je u Obzoru povrativši se, 
s puta po Balkanu, među ostalim: Ja kao literarni 
slavenofil promatram cijelo Slavenstvo s nepristra¬ 
nim zanimanjem. Za mene postoji sporazum između 
Srbije i Bugarske kao najvažniji problem budućno¬ 
sti Balkanskog poluostrova. Ta su dva naroda 
s istom jpatničkom povijesti i u svemu s istim inte¬ 
resima prama zajedničkom neprijatelju na sjeveru 
i jugu. Jugoslavensko je ime nažalost kroz drugi 
balkanski rat izgubilo na vrijednosti u javnom mni¬ 
jenju Evrope. Time trpi i jugoslavenska znanost i 
jugoslavensko učestvovanje u općem evropskom 
kulturnom radu. 

Poslije Jensenove smrti izašlo je još njegovo po¬ 
sljednje djelo, koje je bio upravo svršio, kada se 
posljednji put spremao na jpg. Djelo je nazvao: 
Na razvalinama Romanova i Habsburga, a prika¬ 
zao je u njemu nastalo stanje među Slavenima po¬ 
slije rata i stvaranje novih slavenskih država na 
sjeveru i jugu, što je on osobito simpatički pozdra- 


5o2 






God. I. 


VIJENAC 


Broj 26. 


vio. Jensen je u toj knjizi prikazao teško stva¬ 
ranje novih slavenskih država, te je tom prilikom 
istaknuo mnoge pogreške, koje su bile na putu 
ovom državnom stvaranju. Međutim se on kao op¬ 
timist uvijek nada najboljemu, makar da će mu i 
mnogi njegovi slavenski prijatelji zamjeriti mnogi 
njegov prigovor. Ako se zbog nekih njegovih 
strogih mnijenja umanji broj njegovih slavenskih 
prijatelja, to ga ne će nipošto smetati, jer će mu 
preostali slavenski prijatelji biti tim miliji i iskre¬ 
niji, a njegovi protivnici, koji su ga pače proglasili 
i germanofilom, time će upravo dokazati, da ih je 
Jensen pogodio na pravom mjestu. Kako je on 
svoje ponajljepše godine svog života posvetio sla¬ 
venstvu, tako će i nadalje i uvijek ostati slavenofi- 
lom. To je Jensen u svim svojim djelima dokazao, 
a mi ćemo se zahvalno uvijek sjećati njegove mile 
uspomene i blagog njegova karaktera, kojim je na¬ 
stupao po svojoj čednoj naravi, htijući iskreno da 


pomogne na svoj način svim Slavenima, za koje je 
živo osjećao simpatije, te bio osvjedočen, da je 
njihova budućnost u Evropi. Svakako je postigao 
veliki rezultat među svojim zemljacima, koji se 
sada sve više zanimaju za Slavene i njihovu kul¬ 
turu i literaturu, a svi mlađi Skandinavci, koji sada 
dolaze među nas na jug, znadu za naše prilike, 
jer su ih već mogli kod kuće upoznati iz Jenseno- 
vih djela. Daljnja njihova zadaća bit će da nastave 
tamo, gdje je Jensen započeo. 

Još je jedna velika šteta, da nam je nestalo Jen- 
sena. On je bio tajnikom velikog Nobelova za¬ 
voda, u kojem je bio referent za slavistiku. Nje¬ 
gova je bila zadaća, da predlaže i Slavene za knji¬ 
ževnu Nobelovu nagradu, te je imao na umu, da 
predloži nekoliko odličnih slavenskih književnika, 
no i u tome ga je smrt spriječila, pa će sada teško 
doći Slaveni na red pokraj ostalih velikih svjetskih 
književnih korifeja. 


MAĆUHICE 


(Dan i noć.) 

DAN. 


NOĆ. 


T IČEKA glas kak i zvonček je čut, 
Čisto pod oblok tvoj došel je put, 
Hodi, on k meni te vodi! 


Potok med travniki žuri se teć, 

Tebi bi on mesto mene štel reć: 

Teško je čekati, hodi] 

Prešel je oblak, tak prejde i tuga, 
Zlatni san dan je, em noć bu još duga. 

Nebo je plavo i vesel je kraj, 

Veseli burno i mi sad takaj, 

Sunce je toplo i jasno. 

* 

Tičeka glas kak i srebro zvoni, 

Vse, kaj boli nas, pozabimo mi, 

Rajše popevamo glasno: 


Sladka je mladost i vesel je smeh, 

Imati rad — ni greh! 

% 

Dragutin M. Domjanić, 


^VEZDE se zažižeju, 
^ Oči se gasiju, 

Tiči su zamučali, 
Rožice vre spiju. 

Tiho! Da se spomeni 
Moji ne zbudiju! 


Puna tajnah šuma je, 
Puni senjah doli, 

Duša moja puna je 
I prepuna boli. 

V zvezdah ćelo nebo je, 

V cvetu vsa rezeda. 
Stiha čelo draga mi 
Ruka jedna bleda, 

Stiha z noći drobni glas 
Meni pripoveda: 

Kak je lepo zaspati, 
Sladko si počinut, 

Kak je lepo zabiti, 
Zmirit se, poginut . . . 


Dragutin M. Domjanić , 

NOVI GALIJOTI 

(Prve stranice savremenog romana.) 

Napisao ERNEST RADETIĆ. 

A kada dođu dani odmazde i plaćanja 
starih dugova i donesu otkupljenje mu¬ 
čenici Istri, neka se narod sjeti Golgote, 
žrtava i patnja, što ih je podnio najsvje- 
sniji dio hrvatske njegove braće. 


MI &n S& fe'AD Venecijom sakupili se, gonjeni ju- 
wl!ll^F gtmnom, teški, crni oblaci i istresli 
iz sebe u obliku kiše svu onu vodu, 
koja se već nekoliko mjeseci kupila 
u njima. Uzmućeni žuti valovi blatne lagune bije¬ 
sno udaraju o nasip, na kom se usred mora izdiže 
žutosiva zgradurina ludnice Santa Maddalena. 

Kroz rešetku otvora u debelom zidu zuri u te¬ 
ško, olovno nebo kosmato i suho lice. Pod čelo 
duboko upale oči grozničavo se svjetlucaju upi¬ 
rući pogled daleko na istok u svijetli komadićak 
obzorja. Tamo je domaja njegova, tamo tužna mati 
njegova. Zapjenjeni se val svaki čas zaleti preko 
kamenoga nasipa, zalije pozelenjele već zidove i 
poprska s hiljadu sitnih kapljica navorano čelo 
crnom dlakom obraštena obraza. 

»Majko, majko«, zapišti tužno nesretnik i po¬ 
vuče se s otvora u podzemnu ćeliju, po kojoj su, 
kao po grobnici, muklo odzvanjali njegovi koraci, 
i sjedne na tvrdi željezni ležaj. Nije urlao ni uda¬ 
rao nogama o tvrda vrata, niti je kidao zubima za- 
mazane ponjave poput stotine svojih drugova iz 
susjednih ćelija. Škripao je samo zubima i bez riječi 
grčio pesnice. Njegova je duša zdrava i bistar \e 
njegov razum. Nesapet je duh njegov i slobodan 
leti k domaćem ognjištu, k starici majci, nezabo¬ 
ravljenoj ljubavi svojoj, ali je tijelo okovano. Sa¬ 
peto je ropskim lancima, kojima ga okovala stara 
krvnica naroda njegova. Okovi mu njeni ne zadiru 
u meso, prostraniji su, ali stoput teži. Okružuju ga 
četiri pocrnjela zida ludnice, a oko njih voda, ne¬ 
mirna voda, malarična i smradna laguna, po kojoj 
plivaju otpaci. 

Od uboda silnih jata komaraca otečene usne i 
podočnjaci podrhtavaju, dok se od groznice ispi¬ 
jene oči upiljile u mračni kut, kao da nešto motre. 

Snatri. Mašta. Šapuće. 

Venecijo, čarobni grade divnih lagunskih pano¬ 
rama, vijugavih kanala i mostova, zaboravljenih 
crkava i veličanstvenih palača, kojih se fasade 
ogledaju u mrtvim vodama i čije temelje drže mrki 
balvani hrvatskih šuma, koliko si života, koliko 
žuljeva i dragocjene krvi stajao narod moj! 

Grade neopisivih umjetnina, zelenih balkona i 
flotilja šarenih gondola, za kojim čeznu životi, u koji 


hrli na hiljade sretnika, da te vide bar jedamput u 
životu i naužiju ti se ljepote, koliko li si krvavih 
suza vidio, groznih jecaja naroda moga čuo. Mrki 
tvoji temelji šute. Ah, kad bi mogli hiljadama sret¬ 
nika nad sobom da pričaju! Da pričaju o nepresu- 
šivim potocima suza vjerenica, o bolovima hiljada 
razdrtih srdaca ucviljenih majka, o čoporima »schi- 
ava« na obali robova i kandžijama išaranim leđi¬ 
ma njihovim. 

O balvani, stari hrvatski balvani! Vi još uvijek 
ne trunete, vi još uvijek ne stresate sa svojih gla¬ 
va krvlju poškropljeno kamenje. Ne! Vi ne trunete, 
jer čedo hrvatskoga krša, hrvatske Istre i Dalma¬ 
cije ne trune, ne gine. Ono živi stoljećima, tisuć¬ 
ljećima . ...« 

Njegova se pest grči. Suhe mu usne gore, a oči 
grozničavo krijese. Mašta. Snatri. Pred očima mu 
se redaju slike. 

U duhu gleda divnu šumu motovunsku, pa Vi- 
dornu, po kojoj se toliko puta još kao dijete naga¬ 
njao i penjao tražeći ptičja gnijezda, pa tamno ze¬ 
leni limski zaliv, obrubljen bujnim zelenilom, 
džungle en miniature, neprohodne Kuntije. Dje¬ 
dovi mu u slikovitim uskim berevnekama i surim 
kamižolama izašli, da krče. I pada stoljetni hrast, 
da malo zatim zaplovi plavim Jadranom u obliku 
galije, crni se duga brazda za plugom, zeleni rodno 
polje, njiše grana i treperi list maslinove šumice ,. 

Najednom se pomućuje obzorje. Stonoge se 
krvničke galije pojaviše na njem dižući i spušta¬ 
jući na stotine vesala ko kad crne, zlokobne pti- 
čurine zavitlaju stotinama pera razapetih krila, 
prikučuju se obali i izbacuju iz svojih utroba čete, 
koje poput jata divljih skakavaca prekriljuju iskr- 
čene šume, izorana polja. Zameće se borba, očajna 
borba na život i smrt. Nevješte žuljave ruke otaca 
njegovih malakšu. Pod oštrim posjeklicama divljih 
Arbanasa ginu životi, cvile majke, kukaju vjere¬ 
nice, jauknula nejačad ... 

Crnom utrobom zloguke ptičurine odzvanja 
jauk, kletva i jecaj nemoćnoga robija, išibanih 
leđa, prikovanih tjelesa. Na stotine domaćih žu¬ 
pana diže teškim sindžirima okovane ruke tra¬ 
žeći u neba pravde, ali uzalud. Nebo Sstaje gluho, 
jer ono ne kroji pravde. Kroji je strašni savjet de- 

setorice, klupe u utrobama galija, most uzdisaja i 
vlažna crna olovnjača, te škorpijom i gmazovi u 
njoj... 

I sve se nehotice grči šaka, nesvijesno škripe 
zubi, a pogled se pun srdžbe diže iz mračnoga 
kuta i okreće na šiljke Redentora, duždevu palaču 
i obalu robova, 


A onda mašta dalje . ., 

Krvnička se Nave ponovno otisnula u more i 
zarežala oštrim svojim kljunom po mirnoj hrpte- 
njači bistroga Jadrana. Gordi je lav svetog Marka, 
koji već vijekove zuri u daleku pučinu, sanjajući 
nemoćan o svojoj nekadanjoj slavi, ponovno raširio 
krila i krenuo za plijenom na istočne obale, gdje 



VALENTIN METZINGER: MADONA 


je veseli i razigrani narod slavio slavlje i palio 
krijesove Slobodi, za kojom je kroz stoljeća če- 
znuo i uzdisao. Pokidao je lance i počeo da slo¬ 
bodno diše, ni ne sluteći, da ga sa dalekog stupa 
motri stari krvopija, krilati lav, vrebajući na zgo¬ 
dan čas. Zlokobna je ptičurina ponovno skliznula 
niz njegovo more, ščepala ga u času kidanja lanaca 
za grkljan i žarinula mu u srce kljun i oštre pandže 
u živo meso, pa ga kljuje, kljuje i ispija mu krv. 


Čitave se vojske podmuklih vojnika baciše na 
zemlju njegovu, pitoma sela i ognjišta njegova, 
pogaziše krijesove i znakove, što ih je sa ponosne 
Učke davao braći na Velebitu, i ponovno ga oko- 
vaše. A on je zaskočen i nemoćan pred tolikom 
silom klonuo i mirno se prepustio sudbini. 

Zarđale brave podvodnih piombaria ponovo 
zaškripiše, željezna se vrata njihova otvoriše, da 
progutaju novo roblje i dadu hrane pozaspalim 

gadovima, koji već oslabiše, ne okusivši stoljećima 
ropskoga mesa, ne napivši se hrvatske krvi. Stari 
se balvani pod palačama uznemiriše, raspoznava¬ 
jući u muklim jecajima i bolnom pjevuljenju gla¬ 
sove iz svojih kolijevki, svoje motovunske, svoje 
Vidorne, svoje Kuntije . . . 

Vrućina raste, vizije prelaze u grozničavo bula- 
znjenje, buncanje. Eto majke! Sijeda se njena kosa 
prosula niz ramena, meke ga ruke njene obujmile, 
glava mu klonula na njene uvele, ali tople grudi, 
čuje kucanje srca njezina, ćuti milovanje drh¬ 
tave ruke njezine. Navorano se njegovo čelo vedri 
pod vrućim poljupcem majčinih usta. Otečene mu 
se usne šire i on se blaženo smješka, širi ruke, da 
ogrli staračka, teretom briga pogurena leđa maj¬ 
čina, ali vizije nestaje, draga majka izmiče, slatka 
se njena slika rasplinjuje i on grli — uzduh, smrad¬ 
ni, vlažni zrak ludničke samice . . . 

Mračni se kut rasvjetljuje. Nekoliko se dese¬ 
taka bistrih djetinjih očica približuje, veselo se 
krijeseći, nasmijana njihova lica gore, a mlado se 
srce u grudima rastopilo od blaženstva i prekipjelo 
kroz zdrava, crvena ustašca, koja oduševljeno 
pjevaju: »Oj Hrvati, još ste živi. . .« Mili ga zvuci 
djetinjih glasova razblažuju i on se diže, miluje 
kovrčaste glavice, draga goruća lišća i pjeva s nji¬ 
ma, pjeva što ga grlo nosi. .. 

»Hej, Danice, Jovančiću, Marice, ljubimci moji«, 
kliče razdragano i skače s prikovanog željeznog 
ležaja u svijetli kut, koji najednoć potamnjuje. Ne¬ 


staje dječjih glavica, zamuknula grla i mjesto pje¬ 
sme odzvanjaju grobnicom, ludničkom ćelijom, 
teški njegovi koraci- 

Trgne se i osvješćuje. Iz mračnih kutova zuri u 
njega praznina, niz vlažne se, pocrnjele zidove 
cijede debele kaplje, po koji komarac zazuji mu 
kraj uha. U krutoj se zbilji polagano snalazi. Niz 
suho, košćato lice počele se kotrljati suze. 

»Gdje su ruke tvoje majke 
sad da skupe suze sina?« 

Daleko je majka, daleko domovina, daleko ne¬ 
zaboravna Istra moja . . .« 

Kroz maleni otvor na debelim vratima zirka u 
samicu bolničar, garavi Napolitanac, i nezgrapno 
bilježi u knjigu prijavaka: 

»13. settembre 1919. Cella nro. XXIII. Am. 
Mario Pastorcevici. Isprva miran, tih, ali škripi 
zubima i grči šake. Onda se smješka, da se malo 
zatim zaleti naprama kutu šireći ruke, po svoj pri¬ 
lici da nekoga zadavi. Zatim pjeva nešto barbar¬ 
ski, da odzvanja samica, pa nešto deklamira, dok 
se konačno ne rasplače, smiruje i lijega«. 

Vani još uvijek pljusak, žuti valovi lagune va¬ 
ljaju zalijetavajući se preko nasipa i izbacujući 
gnjile dinje, kore limuna, lišće povrća ili staru 
kakovu cipelu. Gondole miruju, tek se od časa do 
časa čuje dugi, daleki zvižduk traghetta, što ide 
od Zattera do San Giorgia i Giudecche . . . 


RATNI DOJMOVI 


Napisao VIKTOR KRALJ 


APOVIJED je glasila, da korska re¬ 
zerva, dakle naš bataljun, imade još 
isto popodne napredovati prema že¬ 
ljezničkoj ^tanici Kaluš *i zauzet je. 
Kad se jedan od bataljunskih časnika usudio upo¬ 
zoriti, da bi za takvo poduzeće bila potrebna čita¬ 
va pukovnija sa strojnim puškama, i da je smjer, 
kojim se misli napredovati, nespretan, budući da će 
u tom slučaju naša rojna pruga stajati okomito na 
rusku, odgovorilo je više zapovjedništvo: »Mi ni- 
jesmo zato ovdje, da dugo promišljavamo, već da 
radimo, jer nas domovina zove, a tko brzo odlu¬ 
čuje, brzo polučuje. Zapovijed se imade smjesta 
provesti!« 

Rado se tvrdi, da je čovjek za svaki svoj čin 
potpuno odgovoran, ako ga je počinio svjesno u 
normalnom stanju, to jest ako ga nije počinio u 
poremećenju uma, u potpunom pijanstvu ili neho¬ 
tice. No imade i takvih slučajeva, za koje čovjek 



ne može biti odgovoran, pa zbili se oni u potpuno 
normalnom stanju počiniteljevu. To su momenti, 
koji stoje pod jakim utjecajem srdžbe. Čovjek 
imade osim ona dva osjećaja, koje i kod životinja 
nalazimo, ljubav i srdžbu, još i prezir, koji je za 
njega osobito karakterističan, a koji je najneopas- 
niji. I ljubav je opasnija od ovoga, jer se lako može 
pretvoriti u srdžbu. Dakle najopasniji je osjećaj 
srdžba. Ona je opasna ne samo za okolicu već i za 
onoga, koji se nalazi u njezinoj vlasti. I jer moć 
srdžbe ne stoji samo do osjetljivosti onoga, koga 
srdžba obuzima — osjećaj pravde i nepravde od¬ 
nosno istine i neistine —, već i do snage utjecaja, 
pod kojim srdžba nastaje, treba čin izveden pod 
utjecajem srdžbe prosuđivati prema snazi utje¬ 
caja. Taj utjecaj pak može biti tako jak, da doista 
nije opravdano, ako osudimo čovjeka, koji je sto¬ 
jeći pod njim činio nedjelo. 

Tko bi dakle bio mogao pozvato na odgovor- 

nost onoga od nas, koji bi bio smjesta ubio čo¬ 
vjeka bolesnih ambicija — čovjeka, koji bijaše pro¬ 
tiv svakog prosuđivanja, koji se gradio poduzet¬ 
nim i hrabrim, koji je domovinu dizao nada sve, a 
koji je sve to činio samo zato, da se dočepa pri¬ 
znanja i odlikovanja i jer se nije radilo o njegovu 
životu . . .?! Koliko li je u isti čas sjedjelo ovakvih 
bolesnih ambicija u gospodskim odajama s meka¬ 
nim ćilimima na vezenim dušecima, po kavanama, 
gostionama s novinama u ruci čitajući posljednje 
vijesti: Na ruskoj fronti ništa nova-?! 

— Zapovijed se imade smjesta provesti! — 

Prije svega moradosmo prijeći preko rijeke Lo- 
mnice, i to spomenutim već drvenim mostom, koji 
stajaše pod ruskom topničkom vatrom. Po dva po 
tri prelažasmo trkom. Na drugoj strani blizu obale 
u vrbiku nalazila se kućica. Momak, koji se bio 
popeo na krov da vidi, gdje se nalaze Rusi, mo¬ 
rao je smjesta sići, budući da su taneta iz ruskih 
pušaka upravo u krov gađala. Sakriveni vrbikom 
i kukuruzom mogli smo se mirno svrstati. Čitavi 
bataljun brojio je oko trista momaka, tako te je 
upravo smiješno bilo i pomisliti, da ćemo s tom 
malom četom bez strojnih pušaka, kojih je već 
dopodne bilo nekamo nestalo, moći zauzeti željez¬ 
ničku stanicu, koja bijaše sama po sebi dobro za¬ 
posjednuta, a lijevo i desno od nje bijahu jaka odje¬ 
ljenja razvijena u rojnu prugu. Prije nego stado¬ 
smo napredovati, zatraži naš zapovjednik dvije 
strojne puške od pukovnije, koja ležaše desno od 
nas na drugoj obali Lomnice. Međutim strojnih 
pušaka nijesmo mogli od naših susjeda dobiti, bu¬ 
dući da su kod njih Rusi spremali navalu, pa su 
ih sami nužno trebali. Vrijeme bijaše poodmaklo, 
što je osobito uznemirivalo gospodu, koja se na- 
lažahu oko dva kilometra iza nas, jer su ponovno 
poslali glasnika, da smjesta započnemo napredo¬ 
vati. Opsovavši glasnika i onoga, koji ga je poslao, 
naredi naš zapovjednik da pođemo. I mi pođosmo. 

Željeznička stanica bijaše od nas oko dvije ti¬ 
suće koraka udaljena, o ruskoj poziciji znali smo 
tek toliko, da se nalazi desno od nas i da nam pri¬ 
jeti opasnost od vatre s desnoga krila. Nađh, da 
će nas vlastito topništvo poduprijeti, jačala nas je 
i bodrila u našem neizvjesnom i teškom stanju. 
Napredovasmo oko trista koraka i legosmo. S de¬ 
snoga krila našega javljahu, da oveći odio Rusa 
nastoji obići naše krilo i pasti nam u leđa. A to je 
značilo, da im treba poslati u susret barem jedan 
vod momaka, da osujete njihovu namjeru. Ali oda¬ 
kle vod? Čitavi bataljun bijaše razvijen osim male- 
pričuve, koja bijaše određena za skrajnu nuždu. 
Jedan vod na desnom krilu dobije zapovijed, da 


otvori vatru u smjeru odjela, koji nas nastojaše 
obići. Na dani znak »napred!« pođosmo dalje. Od 
ruske strane se još uvijek ništa ne javljaše, niti 
top niti puška. Opet legosmo. Uto sa visine Zavoj, 
koja se nalazila desno iza nas, zatutnji top. Uda¬ 
ljenost mogaše biti kojih pet kilometara. Tane, koje 
je vrlo visoko iznad naših glava moralo letjeti, 
budući da se jedva čulo zviždanje, prasne upravo 
pred željezničkom stanicom, dakle prilično da¬ 
leko pred nama. 

— Eto naše artilerije! — oglasi se mali satnij- 
ski ordonans, koji je odvajkada slovio kao jedan 
od najrazboritijih. I svakome bijaše doista jasno, 
da je naša, budući da su taneta dolazila odostraga. 

— Hvala Bogu! — oglasi se opet netko. — Sad 
nema straha, — nadodavši. Još ne bijaše izgovorio 
posljednjih riječi, kadno opet prozviždi topovsko 
tane, ali mnogo jače od prvoga. A to je značilo, 
da je mnogo niže proletjelo. I doista ovaj put se 
oblačić bio znatno približio. Još časak i opet pro¬ 
leti jedno, ali sada već sasvim nisko i prasne 
upravo pred nama. 

— Što je to? To su ruski, — oglasi se opet mali 
satnijski ordonans. 

— Ne može biti, — usprotivi se netko. 

— To su naši, samo su prekratko uzeli, — po¬ 
tvrdi treći. 

Uto zazviždi čitava salva šrapnela, koji se bez- 
redno rasprskahu u vazduhu, jedni bliže drugi 
dalje, ali očito svi namijenjeni nama. 

— Ruski, ruski! — oglasi se mali ordonans. 

— Naprijed! — čulo se s lijeva i desna. 

— Naprijed! — ponavljaše svaki; ali glas se 
više čuti nije mogao. Nasta zaglušno praskanje 
šrapnela i granata na sve strane, 

— Naprijed! — ponavljaše svaki u sebi držeći 
grčevito pušku u ruci. 

Strjelovitom brzinom rovahu granate rupe iz¬ 
bacujući čitave cente crn% galicijske zemlje, kao 
da spremahu grobove mrtvima i ranjenima. Jedna 
granata udari o tvrdu cestu, koja je ravno vodila 
k željezničkoj stanici, odbije se uz bjesomučan 
krik poput kakve nemani ostavivši iza sebe du¬ 
boku brazdu i zamre. Salve slijeđahu jedna iza 
druge velikom brzinom prateći nas na svakom ko¬ 
raku, kod svake kretnje, kod svake pomisli. I dok 
pod nogama drhtaše tlo, u grudima zamirahu srca. 
Ovakve topovske vatre ne doživjesmo ni u jednom 
pređašnjem boju. Nigdje se nije desilo, da bi nam 
protivnik pucao upravo u leđa, jer nigdje nijesmo 
imali tako loš smjer napredovanja kao ovdje, 
hvala bolesnoj ambiciji onih nedostojnih, koji su 
svojim dalekozorima promatrali ovu inače sasvim 
zabavnu igru. 

Uto se oglasi s desne strane ruska strojna pu¬ 
ška. Zasikta bezbroj sitnih taneta. Bez zapovijedi 
i bez znaka svi se bacimo instinktivno na zemlju. 
Taneta zujahu tako nisko iza naših glava, da bi 
ih rukom bio mogao dohvatiti. I sa željezničke sta¬ 
nice oglasiše se puške. Naše se topništvo nije či¬ 
tavo to vrijeme upravo ni jednim hicem javilo. 
Položaj bijaše neodrživ; ili izginuti do zadnjega čo¬ 
vjeka ili se predati. 0 jurišu ne bijaše ni govora, 
premda smo se bili približili mjestimice na pede¬ 
set koraka, budući da nas je bilo premalo. Osim 
toga bijaše ruski jarak desno od ceste učvršćen 
žicama, pa je trebalo najprije te zapreke odstra¬ 
niti, da se uzmogne jurišati. No zato smo bili bro¬ 
jem daleko preslabi. Isto se tako ne mogosmo po¬ 
vući, jer bismo uzmičući otvorenim poljem bili još 
gore prošli. 

Topovska taneta još uvijek razarahu i uništa¬ 
vahu. Osobito stradavaše ona momčad, koja iđaše 
lijevo i desno od ceste, budući da je rusko topni¬ 
štvo bilo u nju upucano. Rojna pruga postajaše 
sve rjeđom. 

Santa Maria! — vrisnu netko u blizini očajnim 
krikom. Čitav oblak iskinute zemlje poleti u vis 
poprskavši nas . .. Napola viseći ležaše s donjim 
dijelom tijela u rupi čovjek bez nogu. U visini be¬ 
dara otkinula ih granata. Tamno-crveni komadi 
raskinuta mesa, između kojih se poput snijega bi¬ 
jelila slomljena kost, provirivahu kroz razderane 
hlače. Lice čovjeka bijaše kao krpa blijedo, oči 
i usta zatvoreni. Talijan Pedri, koji bijaše dodije¬ 
ljen našoj satniji, nije bio više među živima. S do¬ 
pustom u džepu, da može posjetiti ženu i djecu u 
Trentinu, gdje je jednako bjesnio boj, legao je u 
grob, da nigda više ne vidi svojih . . . Granate još 
uvijek padahu. 

Tko da opiše osjećaje u takvom času, kad ti je 
glava apsolutno prazna bez svake misli, kad ti se 
srce guši od silne navaJe krvi, a pluća jedva sti¬ 
gnu, da tu i tamo malo uhvate zraka?! Nazvali mi 
te osjećaje kako mu drago — klonulost, slabost 
živaca, strah ili kukavština — sve jedno je, ali oni 
su tu i svatko ih ima, pa i najhrabriji. Da, i najhra¬ 
briji — jer ovo nije više borba protiv čovjeka, 
borba na šake, u kojoj jači i odvažniji pobjeđuje, 
već je to borba protiv jedne od najstrašnijih na¬ 
prava, što ih je igda mogao um čovječji izmisliti, 
protiv — bombe. Tu prestaje svaka hrabrost, jer 
tu prestaje i svaka borba. Od najsilnijih eleme¬ 
nata, kao što su vatra i voda, možeš se obraniti, 
ali od modernog oružja ne, kad mu jednom dođeš 
na dohvat. 

Izlaza tu nije bilo. To je svaki od nas znao. U 
to se stao od desne strane približavati jak odio ru¬ 


ske pješadije, koji je napredujući neprestano pu¬ 
cao nama u bok. U toj silnoj graji čuli su se poklici 
— Predajte se! — I doista skrajni momci na des¬ 
nom krilu, koji stajahu najbliže do ruske rojne 
pruge, položiše prvi oružje. Sve, što se nalazilo 
desno od ceste, dakle velik dio naše satnije, bi 
zarobljeno. Sedamdeset i šest ljudi, od toga tri 
časnika. 

Ovako se svršio naš posljednji boj pod austrij¬ 
skim vodstvom oko pet sati popodne jedanaesti 
srpnja 1917. I nije se najlošije svršio. Mogli smo 
znatno gore proći, da su se Rusi htjeli poslužiti 
svojim ratnim pravom. Trebali su tek četvrt sata 
produljiti paljbu i nitko živ ne bi bio izišao iz mje¬ 
sta, koje stajaše u potpunoj vlasti njihova oružja. 
Ali oni to nijesu htjeli videći naše beznadno sta¬ 
nje. Nijesu htjeli uništavati živote ljudi, koji im 
nikako više nijesu mogli biti opasni. Ovako se ri¬ 
jetko postupa u ratu, jer čovjek je kao i zvijer, 
kad osjeti svoju premoć. No ima i tamo čovječno¬ 
sti, koja osobito onda dolazi do izražaja, kada 
umjetno raspaljena mržnja postigne svoj vrhunac, 
kad ljudi uvide, da nema većeg zvjerstva već ubi¬ 
jati nevina čovjeka, koji vrši tek zapovijed drugih, 
i kad uvide, da je sve to velika zabluda — veliko 
ludilo. 

V. 

U ZAROBLJENIŠTVU. 

Divna li osjećaja biti živ! Samo brže, što brže 
odanle, gdje si zauvijek mogao ostati ležati i — 
ne biti više živ. Izišao ti potpuno zdrav iz boja ili 
ranjen, pa i iznakažen — jednako ti je draga po¬ 
misao, da si živ. — »Ah dajte nam živjeti! Nosite 
nas, braćo, onamo, gdje imade dobrih i vještih 
ljudi, koji će nam pomoći, sašiti ranu, izvesti ope¬ 
raciju, naravnati kosti, uopće nešto učiniti, što je 
dobro. Brže, brže, dok nije prekasno! Boli su ve¬ 
like, vjerujte nam. Ali to ne smeta, mi ćemo šutjeti 
i trpjeti, mi ćemo vam se pokoravati kao robovi, 
mi ćemo gladovati i vama davati, mi ćemo vas 
obožavati, mi ćemo sve — samo nam pomozite! 
Brže, brže!« — Ovako vapi nezahvalno čovječje 
srce, kad je u tjeskobi. 

Odmah iza kako položismo oružje, dođe mlad 
ruski časnik i naloži našim ljudima, sada zaroblje¬ 
nicima, da pokupe nas teže ranjene, koji ne mo- 
gasmo hodati, i da nas odnesu, kamo će ih voditi 
ruska patrula. No prije nego nas otpremiše, ski- 
nuše s nas sve, što imađaše bilo kakvu vrijed¬ 
nost. Osobito ure, dalekozore, knjižice, zemljopi¬ 
sne karte, pa i lisnice s novcima. Jednome od ra¬ 
njenih htjedoše i nove cipele s nogu skinuti, no 
opazivši slomljenu mu nogu, pustiše ga u miru. A 

kad bi ih koji zamolio, da mu ovo ili ono ostave, 
odgovorili bi mu: »Čemu ti treba, golube? Sve 
ćeš dobiti u bolnici«. — Poput djece radovahu 
se najmanjoj sitnici, kao što je olovka, kutijica za 
duhan, bilježnica itd. Napokon nas oplijeniše do 
zadnje stvarce tjeŠeći nas i milujući: »Ništa, ništa, 
dragi moj ... Ti ne trebaš više ratovati.. . Rana 


je eto laka ... Čim ozdraviš, poslat će te kući. . . 
A mi, mi moramo ostati ovdje. Nama sve to treba«. 

Budući da nije bilo nikakovih nosila pri ruci, 
svezaše naši momci sve dvije po dvije puške ko¬ 
madima od raskinutih odijela, pričvrstiše za njih 
nepromočna platna, što ga svaki momak sa sobom 
ima i — nosila bijahu gotova. Pođosmo. 



MAT. LANGUS: UZAŠAŠĆE NA NEBO 


Došavši iza ruske rojne pruge prvo, što nam 
upade u oči, bijahu upravo nepregledni odjeli ru¬ 
skih pričuva i jedan veliki odio kozaka. Uzduž 
željezničke pruge, do koje bijasmo međutim stigli, 
ležahu mnogi mrtvaci, većinom ruski, Tkogod bi 
nas sreo, zavirio bi u nosila i zapitao, koje smo 
narodnosti. Rus ne baš posve trijezan s bocom u 
jednoj a s hljebom u drugoj ruci zapita jednoga od 
ranjenika: 

— Što si ti? ... Nijemac? ... Madžar? . .. 


— Ne ... ja sam Hrvat — odgovori ovaj. 

— Mi smo Slavjani, — razjasni drugi. 

— Slavjane, Slavjane! — usklikne Rus. — Pijte, 
djeco) — I dade redom svakome gucnuti iz boce 
ljute rakije i po komadić hljeba. — Svi mi Sla¬ 
veni braća smo, — nastavi žvačući hljeb. — A 
ima li u vas, braćo, kakva dobra ura? — odjednom 
zapita i stade nas pretraživati. Uvjerivši se, da 
nitko od nas nema ure, nasmiješi se i reče: Da, 
bijednici, ništa nemaju! I udalji se. 

Već se stao sumrak hvatati, kad se naša povor¬ 
ka zaustavila pred ulazom u seosko dvorište, nad 
kojim lepršaše zastavica crvenog križa. Dvorište 
bijaše puno puncato ranjenika, tako te jedva str- 
paše među njih nas petnaest ili šestnaest novih. 
Stariji posve obrijani sanitetski potčasnik pristupi 
s još jednim momkom, koji držaše oveću kutiju u 
ruci, i stane nas prevezivati. Svršivši taj posao, 
koji mu iđaše prilično brzo od ruke, ali koji je 
zato bio i prilično površno obavljen, zabilježi naša 
imena, pukovniju i domovinu, i stavi svakome u 
džep komadić papira, na kojem stajaše ime ranje¬ 
nika i broj. Dadoše nam čaja, pravog ruskog čaja 
bez šećera i oveći komad crna, loše pečena hljeba. 
Pokriše nas slamom i odoše. 

Međutim bijaše nastala i noć — hladna, vlažna, 
neprijatna noć. Iz oblaka, koji su se poput guste 
jpiagle gotovo na dohvat spustili bili, stade sipiti 
^ sitna kiša. Daleko negdje tutnjilo je kao grmlja¬ 
vina. O spavanju ne bijaše ni govora, što od bo¬ 
lova što od jaukanja i zapomaganja, koje ispunja¬ 
vaše čitavo dvorište. Blizu ulaza ležaše čovjek spu¬ 
tanih ruku i nogu, koji je teško disao i stenjao. Go- 
vorahu, da je lud. U kasno doba noći prolažahu 
kraj našeg dvorišta veliki odjeli pješaka, konjanika 
i topnika. Svi iđahu u smjeru onom, odakle smo 
bili došli. Rusi sigurno spremahu zorom veliku 
navalu. Prema jutru prestade kiša. 

— Samo kad je opet dan, — uzdahne jedan od 
ranjenika i stane dozivati sanitetskog momka, koji 
se međutim do u kasno jutro nije nikako pokazao. 
Istom oko osam sati dođoše oba saniteta, onaj 
posve obrijani potčasnik i momak noseći kutiju. 

— Što bi ti? — upita obrijani potčasnik momka, 
koji je već od rane zore zapomagao. 

— Noga! — zastenje čovjek, u koga bijahu obje 
noge slomljene. 

Odgrnuvši slamu stane potčasnik ispravljati ra¬ 
njeniku jednu nogu, koja se bila iskrivila očito 
radi slabog zavoja. Javljahu se i drugi moleći go¬ 
tovo jecajući, da im se ovo ili ono popravi. Dobro¬ 
ćudni potčasnik, koji je bez riječi vršio svoju slu¬ 
žbu, obilažaše sad ovoga sad onoga. 

Dva kozaka zaustave se na ulazu i promatrahu 
ranjenike i oko njih zaposlene sanitete. Jedan od 
njih, niska rasta, neobično velike glave sa šuba- 
rom na njoj, tamno-sive boje i debelih usana izde¬ 
re se dubokim promuklim glasom na potčasnika, 
koji je upravo povezivao: 

— No, ti si, kako vidim, vrlo marljiv čovjek . . . 
Njeguješ ih kao da su naši. . . Trebalo bi ih sve 
postrijeljati! — Reče i tresne karabinkom o zem¬ 


lju .Ništa slavensko, ništa rusko ne bijaše na tom 
pustom, naprasitom čovjeku. 

Pošto smo bili popili malo čaja — ali sada sa 
šećerom —, stadoše nas nositi iz dvorišta na ce¬ 
stu, gdje već čekaše čitava povorka kola. Mi, koji 
smo posljednji došli, dociosmo i posljednji na red. 
Osamnaesta kola bijahu naša. Trojicu teže ranje¬ 
nih položiše na slamu straga, a ostali sjedoše spri¬ 
jeda do kočijaša, staroga poljskoga Židova. Kola 
bijahu premalena za tolike ranjenike, a konj, za¬ 
pravo kljuse, koje imađaše s nama prevaliti zavoj- 
sko sedlo, bijaše odveć jadno, a da bi bilo moglo 
izvući toliki teret. U početku, dok je cesta išla 
ravno, vuklo je još nekako korakom, ali kad sti¬ 
gosmo do podnožja brda, stade i ni makac. Židov 
skoči s kola, priđe konju i počeše ga za uhom, dok 
je uz to neprestano nešto mrmljao u svom židov¬ 
skom narječju. Zatim prihvati uzde i stane vući, 
ali jadno kljuse, kolikogod se naprezalo, ni da bi 
s mjesta. Dva laglje ranjena momka siđu s kola, 
da olakšaju konju teret, ali ni to ne pomaže. Dok 
smo mi ovdje čekali, ostala povorka bijaše već na 
vrhu brda praćena od austrijskog topništva šrap- 
nelima. No doskora nestane i posljednjih kola s 
vidika iza visine. 

Dugo čekasmo ovdje. Naš kočijaš ležaše pod 
grmom i spavaše. Tko zna, što bismo bili dočekali, 
da slučajno ne naiđoše prazna kola od ruskoga 
trena, u koja bijahu upregnuta dva jaka konja. 
Zamolimo Rusa, koji tjeraše konje, da nam pomo¬ 
gne. Ovaj odmah stane i siđe. Premda se Židov pro¬ 
tivio, da upotrijebi njegove uzde, skine ih ruski 
vojnik, priveže rudo naših kola za svoja, sjedne 
natrag na svoje mjesto i potjera konje. Jake ove 
životinje zagreboše uz brdo i sa šalom izvukoše i 
svoja i naša kola i gospodara i nas i Židova i nje¬ 
govo kljuse, i to takvom brzinom, da austrijsko 
topništvo nije imalo vremena ni jednoga hica ispa¬ 
liti. 

Sunce se već stalo spuštati k zapadu, kad sti¬ 
gosmo u Zavoj. Lijevo i desno od ceste počivalo 
je nekoliko bataljuna vojnika, koji su upravo bili 
kod večere. Na mjestima, gdje još prije nekoliko 
dana stajahu austrijska skladišta sijena i živeža, 
sada bijahu pusta garišta. Napokon se kola zau¬ 
stave pred jednim šljivikom, u kojem ležaše dale¬ 
ko više od stotinu ranjenika u više redova pore¬ 
danih. Mi i opet bijasmo zadnji. Skinuše nas i polo¬ 
žiše k ostalima u travu. Tu se sastasmo s pozna¬ 
tima od naše pukovnije, koji bijahu jednako stra¬ 
dali kao i mi. Zavoji kod većine ranjenika bijahu 
popustili, pa ih trebalo ponoviti, pogotovo tamo, 
gdje su daščice bile poispadale. No zato nije bilo 

vremena te nije nipošto smetalo, da ti ranjenici 
s lošim zavojima još iste večeri pođu dalje na ko¬ 
lima put Majdana, gdje se nalazila pomična vojni¬ 
čka bolnica. 

Odjednom se diže silan vjetar i nebo se za čas 
naoblači. Jedna od sanitetskih kola na dva točka 
s platnenim krovom prevale se u jarak. Na sreću 
ne bijaše još nitko u njima. Dva momka pođoše 
psujući, da ih dignu. Međutim se stao dijeliti čaj. 
što je značilo, da ćemo doskora na put. Oko osam 
sati stavila se povorka u gibanje . . . 

Vožnja trajaše do zore. Ispočetka smo se vozili 
cestom i bilo je prilično snošljivo, no poslije skre- 
nusmo u šumu, ili da prikratimo put ili da ne sme¬ 
tamo beskrajnom trenu, koji je išao protivnim 
smjerom. Bilo kako mu drago, svakako bijaše ovaj 
put kroz šumu upravo sudbonosan za svakoga 
jjnoga, kojemu je radi teških rana bio neophodno 
_ potreban miran i tih prijevoz. Međutim se bila 
spustila kiša — neprestana gusta kiša, koja je 
upravo čitavu noć pljuštila. 

Budući da je šumsko tlo bilo neravno i od silne 
kiše razmekšano, jasno je, da su se kola prolazeći 
jarcima i udubinama tako zasjekla u mekanu zem¬ 
lju, te se nijesu više dala izvući. U takovom slu¬ 
čaju otpregnuli bi konje od drugih kola, da njima 
izvuku u blatu ugrezla. Sve bi se to zbivalo uz 
veliku graju, psovanje, nemilo udaranje životinja 
i bezobzirno turanje kola sad naprijed sad natrag, 
sad lijevo sad desno. Momak, komu polomljene 
noge nijesu bile dosta čvrsto povezane, upravo 
rikaše od boli. Dakako da se radi takvog tegotnog 
puta samo putovanje znatno produljilo. 

Nedaleko Majdana nalazila se kraj ceste pomi¬ 
čna bolnica. Bijaše to dug šator od nepromočiva 
platna. U samom šatoru razlilo se bilo čitavo mo¬ 
re od blata. Sestra — prva ruska sestra — s viso¬ 
ko podvezanom suknjom u nezgrapnim vojničkim 
čizmama gazeći do glaženja po toj kaljuži obila- 
zaše ranjenike nudeći im čaja, mlijeka i bijela 
kruha. Tu bi ranjenicima pružena prva važnija 
liječnička pomoć; tu biše izvedene najnužnije ope¬ 
racije i stavljeni čvrsti zavoji. Čim bi koji ranje¬ 
nik bio povezan, smjesta bi ga položili na kola, 
koja već spremna čekahu za daljnji prijevoz. 

Poslije podne stigosmo u neko selo nedaleko 
Stanislavova. Najgori dio puta bijaše prevaljen. 
Odavle krenusmo automobilom u Stanislavov, gdje 
nas smjestiše u gimnazijskoj zgradi, dakako samo 
za kratko vrijeme. Liječnik u ruskom vojničkom 
odijelu iđaše od ranjenika do ranjenika čitajući na 
zavojima napisane datume i određivaše one, koje 
trebaše nanovo povezati. 


Nakon noćne kiše bijaše nastala takva nesno- 
sljiva sparina, da se u dvorani, u kojoj ležasmo, 
nije dalo disati, k tomu groznica, bolovi, jauk ra¬ 
njenika ... 

Sanitetski vojnik, čovjek od kojih četrdeset 
godina sa sijedom bradom, rodom iz Sibirije, kako 
nam reče, klimajući sažalno glavom sagne se k na¬ 
ma, koji smo kraj vrata na podu ležali i progovori 
tugaljivim glasom: »Eto, čemu ta vojna? . . . Što 
će od toga biti? .. . Kad će to prestati?« 

Zamolismo ga, da nam donese vode, što on od¬ 
mah i učini. U dobroj namjeri, da nas rashladi, 
uzme puna usta vode i stane nam štrcati u obraze, 
koji bijahu užareni što od groznice što od vrućine 

Dva svećenika, katolički i pravoslavni, obila- 
žahu bolesnike, da ih tješe i ispovijedaju. Trojica 
ili četvorica dadoše se ispovijedati. 

Drugi dan spremaše se velik prijevoz željezni¬ 
com od Stanislavova do Černovica. Čitav dan 
otpremahu nas na željezničku stanicu, gdje smo 
ležeći na nosilima čekali na vlak. Nešto pred ve¬ 
čer stadoše nas smještati u željeznička kola. Radi 
nestašice sanitetskih vlakova bijahu preudešena 
kola za marvu tako, da je po prilici u visini od 
jednoga metra bio pričvršćen pod, koji je dijelio 
kola na dva tavana, gornji i donji. U takva kola 
mogaše stati dvostruki broj ljudi. Ranjenici, koji 
ne mogahu ni sjedjeti ni stajati, bijahu smješteni 
odozdo, ostali odozgo. Od Stanislavova do Čer¬ 
novica bit će jedva sto kilometara, no mi treba¬ 
smo čitavu noć, čitav dan i još pola noći, dok sti¬ 
gosmo u Černovice. Vrijeme nam prikraćivahu 
ruski vojnici svojim pripovijetkama i šalama. Osim 
nekolicine ranjenih velika većina ih bijaše zdra¬ 
vih — znak, da je disciplina carskog režima bila 
znatno popustila. Kad bi ovoga ili onoga tkogođ 
zapitao, što mu je, odgovorio bi, da ga je granata 
zasula, dakako o rani ne bijaše ni govora. Isto bi 
odgovarali i na upit liječnikov, koji se zadovolja¬ 
vaše s takovim odgovorom ne istražujući dalje. 
Tako je na jednoj većoj stanici, gdje smo stajali 
nekoliko sati, došao liječnik, da pregleda stanje 
ranjenika i da izluči lako ranjene, koji mogahu 
ravno dalje u Rusiju, u Kijev, dok su teže ranjeni 
imali ostati u Černovicama. 

_ Što je vama? — zapita liječnik momka, ru¬ 
mena i zdrava po izgledu. 

— Granata me zasula, — odgovori vojnik. 
Prsa ... — i upre prstom. 

A Vama? — zapita drugoga jednako zdrava 
mladića. 

— I mene granata, — odvrati ovaj. 

— I u vas dakle . .. kontuzija, — potvrdi liječ¬ 
nik smrknuvši čelo. 

— A Vi? — pogleda na trećega. 

— Također kontuzija, gospodine doktore! — 
uzdahne treći. 

— A Vi? ... A Vi? — nastavi liječnik ispitivati 
ni ne pazeći, što mu tko odgovara. 

— Kontuzija! — Kontuzija! — čulo se sa svih 
strana. 

— Ah, užasno! — završi liječnik. — Vi svi ćete 
istim vlakom ravno do kijevskog punkta. 

Punkt bijaše vrsta sabirne postaje, obično uz 
stanicu, gdje su se tako dugo skupljali bolesnici 
i ranjenici, dok se od njih mogao sastaviti čitav 
vlak. Onda bi ih poslali dalje. Nerijetko se doga¬ 
đalo, da je ranjenik na ovakvome punktu ili umro 
ili ozdravio, tako da uopće nije došao do bolnice. 

Mnogo se govorilo o preuređenju vojske, o 
ravnopravnosti vojnika i časnika, dok je općenito 
mnijenje bilo, da ne treba vojne. Potčasnik čitaše 
novine tumačeći ostalima, koji ga pozorno slušahu, 
stavak po stavak. Napokon se rastadosmo. Nas 
teže ranjene zadržaše u Černovicama, a one sa 
»kontuzijama« otpremiše na kijevski punkt. 

U Černovicama ne ostadosmo dugo. S fronte 
naime dolažahu ozbiljne vijesti o uzmaku ruske 
vojske, radi čega je trebalo što prije isprazniti sve 
bolnice između Stanislavova i Černovica. I doista 
za dva dana dođoše nas otpremiti na punkt kod 
Sadagore, odakle imađasmo krenuti put Kijeva. 

Punkt kod Sadagore bijaše, može se reći, pravo 
remek-djelo u smislu ratne higijene. Ogromna ovi- 
soka zgrada u obliku istokračna krsta sa četiri ve¬ 
lika ulaza, čvrsto sagrađena od dvostrukih dasaka 
i s jednako solidnim krovom stajaše na suhom 
šljunkovitom tlu. Četiri omašne peći, svaka od 
njih na po jednom kraju bijahu već tada priprav¬ 
ljene za zimu. Do pet stotina bolesnika moglo je 
u tu lijepu »dašćaru« još iz carskog vremena, koja 
očito bijaše tako besprikorno sagrađena većma ra¬ 
di cara i drugih visokih gostiju, koji svojedobno 
češće posjećivahu Černovice, već radi onih jad¬ 
nika, koji su po drugim mjestima morali mjesece 
i mjesece proležati u vlažnim podrumima, tamnim 
hambarima i hladnim crkvama. 

Dva dana čekasmo ovdje, dok se napunio 
»punkt« bolesnicima i ranjenicima, koji dolažahu 
s raznih strana. Treći dan nas spreme u željeznička 
kola, ali ne više u kola za marvu, već u prava 
pravcata sanitetska kola od ruskog crvenog križa. 
Čistoća i dobra hrana bijahu doista dobre strane 


toga sanitetskog vlaka. Među ostalim vojnicima 
bilo je i ruskih časnika, većinom teško ranjenih. 
Mnogo se politiziralo, a najviše grdilo. Uvađa- 
nje Kerjenskijevog demokratizma nije se sviđalo 
ruskom časniku. Ukidanje iskazivanja počasti iz 
carskog vremena kao »Vaše blagorođe!«, uvađa- 
nje bratstva između časnika i momka loše djelo¬ 
vaše po njihovu mnijenju na disciplinu, koja se 
do tada sastojaše tek u slijepoj pokornosti, a koja 
se tako reći preko noći trebala pretvoriti u disci¬ 
plinu shvaćanja i razumijevanja. U glavnom se 
svi časnici slagahu u tom, da treba uvesti novu 
disciplinu, samo postepeno, jer da se ne može do¬ 
pustiti, da momak zatraži od svoga pukovnika va¬ 
tre, kako se to negdje dogodilo. A kad mu je pu¬ 
kovnik dao vatre, momak da je sio do njega i stao 
razgovarati. Kad ga je pukovnik na to upozorio, 
da to ne može biti, momak da je odgovorio: »Mi 
zzajedno patimo, druže, mi treba zajedno da i uži¬ 
vamo.« 

Naš vlak puzaše u potpunom smislu riječi. Či¬ 
nilo ti se, kao da se nijesi ni za pedalj pomaknuo, 
uvijek ona ista neizmjerna jednovita ruska ravni¬ 
ca. Zapuštena seoca, koja se rijetko tu i tamo u 
velikim razmacima pojavljivahu, sa svojim niskim 
musavim kućicama, koje pokrivahu nezgrapni sla¬ 
mnati krovovi, bez dvorišta, odnosno bez ograde 
— iz kuće ravno u polje — sjećahu na primitivnu 
kulturu iz prastarih vremena, koja ne imađaše 
ništa zajedničko s onim modernim sanitetskim 
vlakom, u kojem smo se mi vozili. U neposred¬ 
noj gotovo neshvatljivoj blizini prastari i najnoviji 
vijek ... 

Kijevska vojnička bolnica nalazila se na je¬ 
dnom od najviših brežuljaka, između kojih se 
smjestio grad Kijev, i to u samoj »krjeposti« — 
tvrđavi. Ljeti bijahu bolesnici smješteni po bara¬ 
kama, koje su bile podignute na južnom obron¬ 
ku brda, odakle se mogao pregledati velik dio gra¬ 
da. Popodne, kad bi se limeni krovovi tih ba¬ 
raka tako usijali, da je bilo prosto nemoguće iz¬ 
držati pod njima, iznijeli bi nas bolničari, dakako 
kad su bili dobro raspoloženi, pod sjenato drveće. 
Tu bi po čitave sate promatrali blistave kupole 
kijevskih crkvi, slušali njihova zvona, koja se či¬ 
tav dan oglašivahu sad tu sad tamo svojim dosa¬ 
dnim gotovo pospanim zvucima. Nigdje se toliko 
na svijetu ne zvoni kao u Rusiji, a i nigdje na 
svijetu nema toliko crkvi kao tamo. Mjesto Ko- 
roče u kurskoj guberniji s petnaest tisuća žitelja 
ima preko četrdeset crkvi, dok je poslovično po¬ 
stalo za Moskvu, da imade »sorokasorok« — če¬ 
trdeset puta četrdeset crkvi. Da, ruska crkva 

umjela je tijesno svezati carsku moć s božanskom 
voljom , .. Daleko iza čitavoga mora od kupola i 
krovova blistahu se zlatni tornjevi i tornjići zna¬ 
menite kijevske »lavre«. To je samostan prvog 
reda. Tu se čuvaju, rekoše nam, moći nekog ve¬ 
likog sveca, koje sve mogu .... I praznovjeran je 
ruski narod kao rijetko koji drugi. Naučili su ga 
tako, jer to pripada k apsolutizmu. 

To nam dakle bijaše jedina razbibriga. Inače 
sprovođasmo dane i noći gotovo bez riječi čeka¬ 
jući od jednog povezivanja do drugog, od jednog 
mučenja do drugog. Hrana ne bijaše tu baš loša. 
no promjena bi bila katkad dobro došla. Ali 
otkuda? — Novaca malo ili ništa, a uzajmiti ni od 
koga ... 

U našoj petoj »palati« — dvorani — bilo nas 
je oko trideset svih mogućih narodnosti. Svih tri¬ 
deset »ležaščih« to jest takovih, koji se ne mo¬ 
gahu micati. Ob dan bilo nam je još nekako. Uvi¬ 
jek se našao netko, da ti štogod učini. Ali noću 
smo zlo prolazili. (Premda bijahu određeni bol¬ 
ničari, koji su imali u određeno vrijeme prigledati, 
obično nijesu nikako dolazili do u jutro. Kad bi¬ 
smo se bili komegod pritužili, odgovorio bi nam, da 
imade daleko lošijih bolnica. I to bijaše istina. Li¬ 
ječnik, rodom Velikorus, čovjek vrlo prijazan, koji 
bi se katkad pojavio, uvjeravaše nas, da se tu ne 
da ništa pomoći, budući da u bolnici imade više 
stotina bolesnika, a u svemu samo dva liječnika, 
jedan »fjelčer« — liječnik pomagač bez teoretske 
spreme — i nekoliko sestara. Ove ruske sestre 
bijahu osposobljene bolničarke, koje izuzevši ope¬ 
racije obavljahu često najteže nadasve odgovorne 
poslove liječničke. Liječnici su tek operacije iz¬ 
vodili. 

Bolničari bijahu većinom zarobljenici, kojima 
na čelu stajaše Rus »sanitar« s naslovom »starše« 
— stariji, pretpostavljeni. Ako si štagod trebao, 
imao si se obratiti na njega, koji je onda osta¬ 
lima naređivao. Sam dakako nije obavljao nika- 
kova posla. Ovakav »starše« bijaše uopće iza li¬ 
ječnika prvi, a obzirom na zaposlenosst najveći 
gospodin u bolnici Takav gospodin bijaše i naš 
»starše«, čovjek na oko vrlo strog gotovo opasan, 
ali srcem jamačno jedan od najboljih ljudi u Rusiji. 
Budući da je rijetko dolazio u »palatu«, morali 
smo sve svoje molbe tačno držati na pameti, da 
ih u zgodno vrijeme iznesemo. 

— Starše! Mi imamo ušiju, — oglasi se netko 
kod vratiju opazivši sanitara, koji je kao obično 
bio zaposlen brojanjem gunjeva. U bolnici bi na¬ 
ime svaki čas štogod nestalo, a narednik bijaše 


za svaki komad odgovoran. Najvećma je morao 
paziti na gunjeve, jer ti su se dali dobro unovčiti. . 

— Starše, oprostite! Mi imamo ušiju, — po¬ 
novi jače isti bolesnik. 

— Sej čas, sej čas! (ovaj čas, odmah) — šapnu 
narednik mahnuvši rukom u znak, da ga ne smeta 
u poslu. Došavši do drugih vrata palate okrene 
se i zapita*. »Što bi Vi?« 

— Uši, uši! Starše ..., — čuo se isti glas. 

— Nije moguće, — uzvrati narednik zijevnuvši. 

— Jest, jest! potvrde ostali. 

— Ničevo! — naljuti se čovjek. — Ne smijete 
biti tako osjetljivi. 

— Dajte nam čistih košulja, — čuo se opet isti 
glas kod vrata. 

— Budet, budet. Zavtra, posljezavtra, — završi 
narednik i pođe k vratima. 

— Ali sigurno! — još će netko. 

— Horošo! (dobro) — utješi ga starše, otvori 
vrata i izađe uz običajan pozdrav: »Do svidanija!« 

_ Dakako o čistim košuljama ne bijaše ni 

govora. 

Četiri ova izraza — sej čas — ničevo — budet 
— horošo — mogao si sto puta na dan čuti. To je 
najbolji znak duševnog raspoloženja ruskog čo- 
vjeka, koji je uvijek spreman na sporazum i po¬ 
mirenje. I upravo u tom vječno pomirljivom ra¬ 
spoloženju leži slaba strana ruskoga značaja. Osim 
toga Rusi uvijek imadu dosta vremena, njima se ni¬ 
kada pravo ne žuri. Neizmjernost njihove »razbro- 
sane « — razbacane — domovine, kako se oni ra¬ 
do izražavaju, u kojoj sunce gotovo i ne zalazi, kao 
da djeluje na njihovo duševno raspoloženje, nji¬ 
hovo shvaćanje, njihov nazor o životu. U njih se 
pojmovi o vremenu, prostoru i gibanju znatno ra¬ 
zlikuju od istih pojmova kod drugih naroda, pogo¬ 
tovu nas malih. Vidi se to najbolje iz načina njiho¬ 
va izražavanja. Tako će na pr. za udaljenost, ko¬ 
ja je po našem shvaćanju vrlo velika, reći, da je 
posve neznatna: »Ništa, malenkost, pet stotina 
vrsta.« — Ili: »Tako, tako, bit će oko dvadeset i 
četiri sata«. Što bi taj silni narod mogao s malo 
više otpornosti, dosljednosti i proračunivosti! — 

— Svi zarobljenici imadu se otpremiti iz Ki¬ 
jeva. Tako je glasila jednoga dana zapovijed. Li¬ 
ječnik Velikorus tumačo nam je to tako, da vod¬ 
stvo ruske vojske sprema ogromnu ofenzivu na 
centralne vlasti. Zato da će se povući do Kijeva, 
gdje će se čete pojačati, preinačiti, ratnim potrep¬ 
štinama snabdjeti itd. itd., a onda ... Da, to bi¬ 
jaše vruća, ali isprazna želja ruske inteligencije, 

koja je u Nijemcima vidjela najveće neprijatelje 
ruskog naroda, a nije znala, da su joj saveznički 
Englezi, ako ne veći, a ono sigurno jednako ve¬ 
liki neprijatelji kao i Nijemci. Ruska inteligencija 
je zaboravljala, da su se ruska revolucionarna 
djela jednako tiskala i Engleskoj kao i u Njema¬ 
čkoj kao i u Francus oj. Ona tada još nije opa¬ 
zila, da njemački i er ieski agenti ruju po Ru¬ 
siji, jedni da zavade inteligenciju s narodom, drugi 
da uspiruju mržnju protiv dinastije i Nijemaca, s 
kojima je ova navodno simpatizirala. Ona, inteli¬ 
gencija, dala se zavoditi engleskim bataljunima, koji 
su putovali Rusijom. I napokon ona nije opazila, 
da engleska propaganda uspijeva kod nje, kod in¬ 
teligencije, a njemačka kod naroda, kod radnika i 
seljaka; da Kerjenskoga trebaju Englezi, a Lenji- 
na Nijemci, i da Englezi nikoga na svijetu ne drže 
ni svojim prijateljem ni neprijateljem, i da ne po¬ 
znaju ni boga ni vraga, već da imadu jednu jedinu 
misao, jedno jedino božanstvo: suverenitet engle¬ 
skoga naroda. Nijemci su mislili svladati Ruse i 
nadmudriti Engleze, ali su Englezi i nadmudrili i 
svladali jedne i druge. Najstrašnije pak kod toga 
prošla je Rusija, koja je jednima i drugima vje¬ 
rovala. 

Polovicom mjeseca rujna nalazili smo se mi 
»vojnoplenije« — zarobljenici — na kijevskom 
punktu. Bijaše to taman prostor odredcn za kojih 
stotinu ljudi. Zasad nas bijaše oko dva leset, pa je 
trebalo čekati, dok se skupi još osamd iset drugih 
zarobljenika. Šest dana smo ovdje odi ^ali čeka¬ 
jući. Hranu nam davaše ukrajinski gospcjinski cr¬ 
veni krst. Zato i bijaše hrana znatno bolja od one 
u državnoj bolnici. Osim propisne hrane donašahu 
nam ukrajinske (maloruske) gospoje voća i slat¬ 
kiša, ali tako, da to nitko od vojne uprave nije 
smio opaziti. 

— Sakrijte voće pod gunj, da tkogod cd njih 
(Velikorusa) ne opazi ... Ne smiju se zarobljeni¬ 
cima davati milodari... Mi smo Ukrajinke, i vi 
ste nam mili kao i naši. — Ovako bi govorile te 
gospođe žureći se, da ih tkogod ne zateče. Da, 
ukrajinska inteligencija mrzila je Velikoruse radi 
njihove bezobzirnosti u nacionalnom pogledu, što 
je dakako njihovim zajedničkim neprijateljima do¬ 
bro došlo. Slobodna Ukrajina bijaše najveći ideal 
svakog Malorusa. Nasilna politika carskoga re¬ 
žima, čiji nosioci bijahu Velikorusi, omrazila je 
ove ne samo Malorusima i Fincima, već i Bjelo¬ 
rusima, koji su kasnije također tražili otcjepljenje 
I tako je onaj brat, koji bijaše zvan, da veže braću 
između sebe, sijao razdor između njih upropašću- 
jući tako zajedničku im domovinu. 


Napokon se skupilo toliko bolesnika, te se mo¬ 
gaše složiti čitav »pojezd« — vlak —. Nitko nam 
nije znao kazati, hoćemo li u Moskvu, u Kursk 
ili kamo drugamo. Ovakovih tajni često nije nitko 
znao, pa ni oni, koji su za same prijevoze bili od¬ 
govorni. Nerijetko se desilo, da je vlak s ranjeni¬ 
cima putovao od grada do grada tako dugo, dok 
se konačno nije našlo mjesta za njih. Tako bijaše 
na primjer iz Kurska, gdje smo i mi bili poslije 
smješteni, otpremljen čitav vlak zarobljenika u 
Voronež. Za nekoliko se dana isti vlak s istim za¬ 
robljenicima vratio natrag, jer da u Voronežu ni¬ 
tko ni pojma nema o kakvom prijevozu i kad bi ih 
već htjeli tamo primiti, da nema mjesta . . . 

U Kursku smo prošli tako reći sve bolnice. Naj¬ 
prije bijasmo smješteni u sedamdeset i petoj, zatim 
u osamdesetoj, onda u sedamdeset i osmoj i na 
pokon u sedamdeset i petoj. Od ovih bolnica je¬ 
dna bijaše smještena u bogoslovskom seminaru, 
još najbolja, druga u gimnazijskoj zgradi, treća u 
tvornici piva. Osim toga nalazila se u Kursku još 
jedna privremena vojnička bolnica u bivšoj car¬ 
skoj palači. Ova potonja bijaše samo za ruske 
bolesnike. Mi ćemo se zaustaviti kod osamdesete 
bolnice u tvornici piva. 

Naš »vosemdesjati hospitalj« nalazio se na 
obali riječice, koja teče pokraj grada Kurska. Bila 
je to zapuštena tvornica piva, koja više sjećaše 
svojom vanjštinom na ruševinu već na zgradu, u 
kojoj obitavahu ljudi, i to sami bolesnici i ra¬ 
njenici. 

Tri prostora bijahu određena za bolesnu i ra¬ 
njenu momčad, i to u prizemlju, u prvom i drugom 
katu. U svemu bijaše nešto preko dvjesta kreveta, 
no to nije smetalo, da se smjesti u njih do trista 
bolesnika. A to je bilo samo tako moguće, da su 
od laglje bolesnih po trojica spavala na dva kre¬ 
veta. Momci nijesu bili podijeljeni prema bole¬ 
stima, već svi ležahu pomiješano bez obzira na 
bolest, ranjenici i bolesnici. Jedino za tifozne bi¬ 
jaše u dvorištu određena sobica nedaleko mrtvač¬ 
nice, koja bijaše dobro posjećivana. I dva luđaka 
smo imali, koji se slobodno kretahu po bolnici. 
Nas, koji smo posljednji došli, smjestiše najprije 
u prizemlje, a poslije u drugom katu. Prostor bi¬ 
jaše doduše velik, ali prenapunjen i mračan, tako 
te se u prosincu i siječnju mjesecu ob dan ne mo¬ 
gaše čitati. Uzrok tome bijahu mali visoki pro- 
zorčići, koji su većinom bili polupani i papirom 
zalijepljeni. Jedina mala svjetiljka morala je za sve 
dostajati. Oko nje bi se sve skupilo, što mogaše 
hodati i gmizati, tako te za one, koji bijahu priko- 

vani za krevet, ne bi preostao ni tračak svijetla. 

I ta i onako loša rasvjeta ne bi dulje trajala od 
dva do tri sata večerom. Svjetiljka bi naime sama 
dogorjela, a onda bi nastala potpuna tama. 

Velika limena peć, od koje je odvodna cijev za 
dim izlazila kroz jedan od onih malih prozorčića, 
imađaše tu prednost, da bi se brzo dala ugrijati, 
ali bi se isto tako brzo i ohladila. Zrak u tom pro¬ 
storu bijaše često neopisiv. Mnogo ljudi, od kojih 
je velika većina pušila, zračenje nemoguće, ispa- 
rivanje bolesnika, smrad od gnojnih rana, koje se 
radi nestašice sredstava ne mogahu dnevno za¬ 
vijati — sve to morali su ljudi, kojima je čist zrak 
bio najpreči, udisati mjesece i mjesece. 

I inače o kakvoj higijeni bolničkoj ne bijaše ni 
govora. Našu »dvoranu« dijelila su od sobice za 
povezivanje vrata. Pred tim vratima, dakle s naše 
strane, nalazio se ogroman sanduk, u koji se ba¬ 
cahu stari gnojni zavoji i svakakvi drugi pred¬ 
meti i otpaci. Taj sanduk bi se svaki drugi ili treći 
dan iznosio i ispraznio. Gamadi svake vrsti bijaše 
toliko, da je bilo nemoguće održati se čistim. Naj¬ 
gore prolažahu kod toga teško ranjeni, koji nijesu 
mogli sebi pomoći, tako te bi im se gamad zavukla 
pod zavoje, koji bi se istom svaki drugi ili treći 
dan skidali. Rublje bi se obično jedamput u mje¬ 
secu izmjenjivalo. Kome bi nečist dojadila, oprao 
bi košulju sebi sam, ako nije bio teže bolestan. 
I tako bijaše čitava naša »palata« danomice za- 
vješena vlažnim na pola opranim rubljem. Kraj 
vratiju nalazila se čitava hrpa limenih tanjurića. 
Kad bi došao nov bolesnik, bolničar bi uzeo od 
te hrpe dva tanjurića, jedan bi stavio na stolić, 
a drugi pred krevet na pod . . . 

Hrana se sastojaše u toj bolnici od kupusove 
čorbe, komadića neprobavljiva mesa ili suhe ribe 
i ruske tarane. Ova potonja dakako bez masti. 

Hljeb crn i loše pečen. Ako uzmemo još u ob¬ 
zir način pripremanja i nečistoću kao i to, da se 
ta hrana ponavljala u mjesecu trideset odnosno 
trideset i jedan put, koje čudo, da su ljudi slabije 
građe kraj svojih rana i bolesti prije ili kasnije mo¬ 
rali podleći. Rijetko bi bio prošao dan, kad ne bi 
barem jednoga iznijeli u ponjavu umotana kao mr¬ 
tvaca iz naše bolnice, ili »kuće umiranja«, kako 
smo je obično nazivali. I doista bijaše ispravno pri¬ 
mijetio netko, da bi nad vratima te kuće umiranja 
trebalo staviti: Lasciate ogni speranza . . . 

Koliko bi se muka izmučilo u toj kući stradanja 
i patnje! Mladi jedan poručnik — u Rusiji se tada 
nije pravila razlika između časnika i običnoga voj¬ 
nika — patio je za desetoricu drugih. Tane mu bilo 


probilo zglob u boku. Kad ga donesoše, bijaše još 
zdravih rumenih obraza, na kojima si mogao čitati 
sjetu i bol. Zglob se doskora upalio, a gnojenje se 
stalo širiti u trbušnu šupljinu. Čovjek ležaše ne¬ 
pomično kao saliven, jer bi mu svaka i najmanja 
kretnja prouzročila užasne boli. Nitko ga se nije 
smio ni dotaći, pa kad bi ga morali nositi na po¬ 
vezivanje, srsi bi te prolazili slušajući stenjanje 
i cvilenje nesretnog tog mladića. Čitav donji dio 
tijela bio mu se zagnojio. Od zdrava i jaka momka 
nasta za dva tjedna pravi pravcati kostur, koji 
pokrivaše smežurana požutjela koža. Bilo je to 
neposredno pretvaranje živoga organizma u tru¬ 
lež. Od kreveta tog patnika dolazaše zadah, ka¬ 
kav se osjeća kod otvaranja svježega groba. Bol¬ 
ničari bi karbolom polijevali pod oko toga živoga 
groba, no zadah rastvaranja osjećao se po čita¬ 
vom prostoru. Dan prije smrti kazivaše u pero 
jedva čujnim glasom posljednje misli i pozdrave 
svojima u domovini. Groznica popuštaše — znak 
obamiranja. Zadnji dan htjedoše ga bolničari kao 
obično nositi na povezivanje, ali im liječnik dade 
znak rukom, da ne treba . . . Isti dan popodne je 
umro. Umro je nakon strašnih p tnja, a da sebi, 
kao i toliki drugi, nije nikada \ ostao svijesnim 
zašto. Kako neznatni se pričanjas 10 mi ostali s 
našim ranama i bolovima. 

Tko da izbroji tolike teške sluc ijeve ? Samo 
da spomenemo još jednog momka b sanca koji je 
nakon trinaestmjesečnog nepomičnog ležanja 
umro u oči našeg povratka u domovinu; ili onoga, 
koji se potrbuške ležeći gotovo tri mjeseca bo¬ 
rio sa smrću; ili sve one, koji su doduše ostali na 
životu, ali bez nogu, bez ruku, bez vida, iznaka- 
žena lica itd.... Tko da ih izbroji?! 

Dani prolažahu jednovito i tromo sa svojim 
vječno istim i dosadnim naličjem. Sva promjena 
ležaše u tome, da je danas jedan umro od rane, 
sutra od sušice, prekosutra od pošaline itd., ali 
uvijek ista smrt, iste boli, ista nestašica u svemu, 
ista pečal i ista težnja za oslobođenjem, za po¬ 
vratkom u domovinu. Godina dana bijaše prošla, 
godinu dana ni da bi jedne riječi od kuće . . . Na¬ 
pokon približavaše se dan oslobođenja. 

Bilo je to u vrijeme, kad su bjesnili bojevi iz¬ 
među Velikorusa i Ukrajinaca na međi kurske gu- 
bernije. Žitelji te gubernije naime dobrim su dije¬ 
lom Malorusi, no Sovjetska se Rusija odlučno pro¬ 
tivila tome, da grad Kursk s okolicom pripadne 
Ukrajini. I tako su se nedaleko Kurska vodili bo¬ 
jevi o posjed toga grada, koji je stanovništvom 
svojim, kako su Velikorusi tvrdili, više velikoru- 

ski već ukrajinski. — Bilo je to u vrijeme, kad se 
odnošaji u samoj crvenoj armiji još ne bijahu sre¬ 
dili, kad je vojnik napustio frontu, kadgod mu se 
prohtjelo, kad se trgovalo sa strojnim puškama, 
kad je bolničar zapovijedao liječniku. Otkada se 
naime Kerjenskijeva građanska republika pretvo¬ 
rila bila — u mjesecu prosincu 1917. — u »Sovjet 
radničkih, vojničkih i seljačkih poslanika«, mnoge 
su gubernije igrale ulogu neke vrste samostalnih 
sovjeta, pa je trebalo još mnogo vremena, dok je 
crvena armija s mornarima na čelu uvela kakav 
takav red u taj kaos od sovjeta i sovjetića. Tako 
su mornari morali gdjekoji odio crvene armije oru¬ 
žjem prisiliti na pokornost. Tako se morala i po¬ 
sada od Kurska pokoriti pozivu mornara, koji joj 
se bijahu zagrozili opsadom navijestivši je s neko¬ 
liko šrapnela, od kojih se jedan bio rasprsnuo pred 
našom bolnicom. — Bilo je to u vrijeme uličnih 
bojeva i vječnoga puškaranja. 

Nakon mnogog pripremanja i odgađanja napo¬ 
kon pristade Sovjet na prijedlog švedskog konzu¬ 
lata, da se sedamdeset i trojici invalida zarobljene 
neprijateljske momčadi dopusti povratak u domo¬ 
vinu — dne peti srpnja 1918. 

Premda smo jedva dočekali taj dan, opet nam 
se teško bilo rastati s Rusijom, s domovinom naj¬ 
plemenitijeg, a možda upravo zato i najnesretni- 
jeg naroda, s domovinom velikih neostvarivih 
ideja, s domovinom prave nepomućene čovječno¬ 
sti i ljubavi, s domovinom Tolstoja i Dostojev- 
skoga. Sve narodnosti od Hamburga do Carigrada 
bijahu zastupane u toj povorci od sedamdeset i tri 
sakata čovjeka, ali ne bijaše nijednoga među 
njima, u čijem oku nije zasjala suza kod posljed¬ 
njih riječi dr. Nesterjenka, što ih je drhtavim gla¬ 
som jedva izgovarao: »Pišite nam, pišite!« 

Da, dobri su nam bili ti ruski ljudi. Brat bratu 
ne bi mogao bolji biti. Malo su nam doduše dali, 
malo pomogli — nije bilos ni moguće, takve su bile 
prilike —, ali su nam dali srce svoje, dali su nam 
ono, što nas je krijepilo u duševnom smislu. Dije¬ 
lili su s nama i zlo i dobro. Gledajući nas, gdje 
patimo, i sami su patili, a radovali se, kad bi boli 
popustile. Da, prava slavenska ćud, slavenska i 
— ruska. 

Naš vlak, u kojem bijahu svega četiri zdrava 
normalna čovjeka (dvojica kod stroja, vlakovođa 
i bolničar) bijaše stigao na granicu velikorusko- 
ukrajinsku. Bojevi još uvijek trajahu. Približivši 
se na kilometar rojnoj pruzi, zaustavi nas oveći 
dio ruske momčadi. Kad su nas sve redom pre¬ 
tražili i uvjerili se, da ništa sa sobom nemamo, 


što bi bilo od vrijednosti, pustiše nas dalje. Vlak 
prelazaše pojas između obih rojnih pruga vrlo po¬ 
laganim tempom. Došavši do protivničke linije, 
zaustavi nas opet patrula, ali sad ne više ruska, 
već njemačka. Nijemci se tada s Ukrajincima bo¬ 
rahu protiv Velikorusa. 

Još isti dan stigosmo oko jedanaest sati noću 
u Konotop, oveće trgovište, koje se nalazi na 
pruzi Moskva—Kijev. U Konotopu nitko živ nije 
ni pojma imao o kakvom sanitetskom vlaku s in¬ 
validima, koji se vraćaju iz Rusije. Čitavi dan ne 
bijasmo ništa okusili. Međutim brzojavi glavar po¬ 
staje u obližnje selo, gdje se nalazila njemačka po¬ 
mična bolnica, da su iz Rusije stigla sedamdeset 
i tri invalida, koje treba gdjegod smjestiti, budući 
da vlakovođa ruskog sanitetskog vlaka imade na¬ 
log, da ne smije dalje voziti od prve postaje iza 
granice i da se imade smjesta natrag vratiti. 

Ne bijaše prošlo ni pola sata, kadno dojuri či¬ 
tava povorka automobila. . . Oko dva sata iza 
ponoći bijasmo okupani, preobučeni, nasićeni i u 
krevete spremljeni. . . Neopisiv bijaše osjećaj či¬ 
stoće, zasićenosti i udobnosti nakon godine dana 
teška stradanja. Njemački vojnički liječnik, čo¬ 
vjek brzih gotovo nervoznih kretnja, s hladnim 
izražajem na licu, bez riječi stupi sa svojim pisa¬ 
rom u sobu i jednim pogledom omjerivši čitavu 
družbu zapita prvoga: 

— Vaše ime? .. . Odakle? ... Ranjeni? — 

Sjutradan u jutru donesoše nam naša već ras- 
kužena odijela, a popodne nas i opet u automobi¬ 
lima otpremiše na stanicu, gdje nas već čekaše 
vlak za Kijev ... Da, takva je njemačka disciplina. 

Iz Kijeva krenusmo put Cholma na galicijskoj 
granici, kamo stigosmo nakon četrnaestdnevnog 
putovanja. Tu nas razdijeliše prema zemljama i 
pokrajinama te nas nakon osamdnevne karan¬ 
tene poslaše u domovinu. 

Već u Cholmu opazismo, da se mnogo toga bilo 
za našeg odsuća promijenilo, a pogotovu upadaše 
u oči, da se javno govorilo o lošem stanju austrij¬ 
ske vojske i države uopće. Temelji trule Monar¬ 
hije bijahu u raspadanju. I doista tri mjeseca iza 
toga dođe željno očekivano oslobođenje. Da, oslo¬ 
bođenje u političkom smislu! Hoće li pak kadgod 
doći do pravog potpunog oslobođenja, koje je je¬ 
dino dostojno čovječanstva — do oslobođenja srca 
i uma u čisto kulturnom smislu, kad se rod ljudski 
ne će više klati radi trica i sitnica, kao što su 
imena, grbovi i barjaci — tko to zna?! 

KONAC. 

STARIJI SLOVENAČKI LIKOVNI UMJETNICI. 

U posljednjem broju »Umjetnosti« (br. 1. god. V.), dao 
sam pregled slovenačkog slikarstva između 17. i 19. vijeka, 
gdje sam ujedno konstatovao, da je bilo i Slovenaca maj¬ 
stora (u tehnici i boji), ali da u glavnom nema ništa u toj 
staroj umjetnosti individualno. Moja se tvrdnja temelji na 
tome, što sam kao slikar imao prilike osobno pregledati iz¬ 
ložbu stare umjetnosti u Slovenaca, koja je bila priređena 
u Ljubljani g. 1922. To isto, na jedan drugi način, tvrdi i 
g. K. Strajnić u uvodu knjižice o T. Krizmanu (izdao Breyer 
1916.), gdje veli za umjetnost Srba, Hrvata i Slovenaca, da 
je podražavala konzervativne uzore i da su slikarski radovi 
imali više obrtničko nego umjetničko obilježje. Kao naj¬ 
bolji primjer podražavača konzervatnih uzora navodi slo¬ 
venačkog baroknog slikara Langusa Matevža, od Srba To- 
dorovića Stevana, a od Hrvata Quiquereza. Iz te konstata¬ 
cije, koja se približno slaže s onom, koju sam napisao u 
»Umjetnosti«, možemo zaključiti, da su gotovo svi naši sta¬ 
riji likovni umjetnici, koji se javljaju u glavnom krajem 
XVIII. vijeka, radili za zaradu i da su morali znati svoj zanat. 
Uzori su im bili ponajviše u vezi s austrijskom umjetnošću, 
zato se ne treba čuditi, da mogu na primjer slike slovenačkih 
slikara na prijelazu 18. vijeka (Leyer) imati sličnosti sa sli¬ 
kama srpskih slikara (Daniela, Avramovića i dr.), a da 
jedni druge nijesu poznavali, niti jedni na druge utjecali i 
to u nekoliko generacija. To dolazi otuda, da su i Srbi 
imali njemačke uzore odnosno školu, po kojoj se tjerao sli¬ 
karski zanat. Zato mi i ne smijemo u tim majstorima, koji 
su savjesno radili crkvene slike, gledati s nekog visokog 
stanovišta, naročito umjetničkog, ne smijemo ih potcjenjivati, 
a ne smijemo ni pretjerivati njihove radnje i »izmišljati« 
koješta, na što oni pred par stoljeća nisu ni mislili. To spo¬ 
minjem zato, jer sam opazio, da se neki izvjesni pisci o 
slikarstvu bave takovim izmišljanjima, koja uostalom ue 
kažu ništa a niti koriste našoj umjetničkoj historiji. Prema 
tome nas se ne tiču one stvari, na koje nije umjetnik ni¬ 
kada pomišljao, već nas zanima rad umjetnika i njegov ži¬ 
vot, koji je bio usko vezan s takovim kruhoborskim radom. 
Kako većina tih umjetnika nije imala razvijenu nacionalnu 
svijest, to im se ne može u zaslugu pripisivati neka iz¬ 
vjesna »svojevrsna« misija, koju su oni u svojoj domovini 
izvršivali sa svojom umjetnošću i zato se ne treba čuditi, 
da su u Sloveniji uživali iste simpatije i strani majstori 
i da tu nije bilo razlikovanja, kao na pr. danas. Joh, Mart. 
Schmiedt iz Kremza, rodom Nijemac djeluje među slove- 
načkim slikarima, udomaćuje se, neki ga i oponašaju a 
bolji (Layer), i rade po njegovu kolorističkom receptu. Ta¬ 
lijanski se uplivi opažaju u slikama 18. vijeka. Spomenuti 
nam je Jelovšeka, (1700.—1763.) koji rješava slike u duhu 
Murilla (u tom mu je i vrijednost), da se tehnički naoko 
približio tome velikanu. Dalje se redaju ovi slikari: Val. 
Metzinger (1702.—1759.) s dosta živim bojama, Fortuna Wer- 
gant; (Bergant (1720.—1769.) koji se bavio portretom; An¬ 


ton Zebey, (Cebej 1750.—1774.), koji je ostavio kao naj¬ 
bolje svoje djelo »Uzašašće Marije«. 

Bečku umjetnost zastupao je na početku Langus Matevž 
(1792.—1855.), koji je s nekih upravo Biedermeier slika sko¬ 
čio u barok, poslije studija u Italiji. U slikama nije imao 
nešto naročito, što mu neki pripisuju (Dr. Stelle), kao za¬ 
slugu za slovensku umjetnost osim što ga je nazvao historik 
Ilg »posljednjim baroknim slikarom u Austriji«. 

Uz Langusa djeluje Mihael Stroj (1800.—1870.), crkveni 
slikar, koji radi slike velikih dimenzija a znao je i lijepo 
portretirati. 

Drugi je Nijemac, koji je u Sloveniji djelovao i uzgajao 
smisao za krajolik, Fr. Kurz pl. Goldenstein (1807.—1878), 
Njemu se među prvima priključuje A. Karinger, koji se 
usavršava u Beču. Kao umjetnika predmoderne dobe slo- 
venačke lik. umjetnosti treba spomenuti I. Wolfa. — Naj¬ 
značajniji majstori pred konac 19. vijeka bili su braća Ja- 
nez i Juraj Šubic, crkveni slikari romant.-nazarenskog 
smjera. Janez (rod. 1884.) prvobitno je učio kod Wolfa, a 
onda u »academio delle belle arti« u Mlecima, gdje je učio i 
radio studirajući najviše Ticijana. U Rimu je izveo svoje 
najbolje djelo »Sv. Martina« za istoimenu crkvu. Prešavši 
u Beč, htjede se modernizirati Makartovom tehnikom u ko¬ 
loritu i nalazimo ga, da surađuje na svečanoj povorci car¬ 
ske 25-godišnjice. Šubic je našao i među braćom Česima 
posla kod dekoriranja »Nar. divadla«, sa svojim slikama 
»Pogibao«, »Otava«, »Žalov« iz Alšova ciklusa, a za crkvu 
sv. Volbenka, u Sloveniji, izradio je oko 5 slika. Postao ie 
i profesorom u Njemačkoj, (Keiserslaufern, pri umjetničko- 
obrtničkom muzeju), na osnovu dviju natječajnih skica »Moć« 
i »Obilje«. Svoju želju, da se vrati u zavičaj izrazio je u 
slici »Carmolia« (vestibil ljublj. muzeja). On je i prvi slo- 
venački umjetnik, koji je imao u svojim djelima umjetničkih 
kvaliteta u evropskom smislu. ]VI, ]). Gjurić. 

JEDAN NERJEŠIVI PROBLEM. 

Za onaj rad, koji nazivamo »obrazovanje karaktera« sva¬ 
kako je prva i glavna podloga proces njegova postajanja 
pa stoga i pristaše čisto etičkog stanovišta moraju naj¬ 
prije razračunati s tim procesom. Iz njega naime mogu je¬ 
dino upoznati uslove toga »obrazovanja«. I tu se dolazi do 
jednog žalosnog po etičke dogmatičare spoznanja, — da 
naime u tom cijelom procesu za pozitivni uspjeh 
toga obrazovanja direktnim »obrazovanjem 
— ostaje malo, — vrlo malo u slova! 

Cijelo to obrazovanje stavlja se u zadaću direktnom uz¬ 
gojnom radu i tu se redovno uzimaju osnovkom tome radu 
etičko-moralna načela, koja u istinu sadržaju tek naše želje 
i težnje, dakle svrhu toga obrazovnog rada. Dakako da 
tome trebaju i sredstva. A tih mi nemamo, jer ih svih 
ni ne znamo, a koja znamo, ne umijemo se, — ili pravo, 
reći — ne možemo se njima poslužiti, jer ne znamo svih 

komponenata, koje sudjeluju kod upotrebe tih sredstava. 
A ako ih i znamo, — nije nam poznat način, kojim se mo¬ 
raju upotrijebiti, a najposlije, gdje i poznamo taj proces utje¬ 
caja, nemoćni smo poslužiti se njim, jer je izvan dosega 
naše snage. Psihološka nauka, koja u tom radu ima biti 
glavnom podlogom, kraj sveg svog dosadanjeg napredova¬ 
nja, vrlo je oskudna i manjkava baš u toj svojoj strani. 
Njezin voluntaristički (voljni) dio još je gotovo sad 
jedino deskriptivan, a za ravnanje radnjama volje ne pruža 
nam psihologija gotovo ništa pozitivno, jer se volja pokreće 
— ne spoznajom, — kao što bi to mi htjeli — nego osjeća¬ 
jem, a taj je rezultat mnogih komponenata, koje saradjuju 
na nepoznati nam način i na koje mi ne možemo po svojoj 
volji i po izvjesnim receptima utjecati. 

I stoga ostaju svi ti napuci i upute o »obrazovanju vo¬ 
lje« lijepe, ali prazne riječi, jer nam kazuju samo, što mi 
hoćemo, a ništa konkretno, pozitivno, kako ćemo. To su 
prave »pobožne želje«. 

Taj neuspjeh međutim ne može da skloni pristaše etičko- 
moralnog stanovišta u pitanju karaktera, da se okane ja¬ 
lova posla, pa da tu stvar prihvate sa pozitivne, konkretne 
strane, kakovu pruža nauka i iskustvo. I otud dolazi, da 
usprkos tome, što su nauka i skustvo ustanovile, da je 
»obrazovanje karaktera« samim uzgojem do danas nerje¬ 
šivi problem, i po uslovima svoje rješivosti vrlo bliz pro¬ 
blemu »perpetuum mobila« ili »kvadratne kružnice« — 
ipak trajno izbijaju djela, koja hoće, da to riješe. 

Pilarova knjiga je jedan pokušaj te vrste. Ma da je osno¬ 
vana na širokoj podlozi filozofske sinteze, sva joj je ten¬ 
dencija uperena na stvaranje »karakterne ličnosti«. Za Gjai- 
skovim vapajem Bogu: »Daj nam značajeva«! poveo se i 
pisac ove knjige i učinio ga ishodnom tačkom svoga ras¬ 
pravljanja. I odmah u početku naviješta put, kojim će po¬ 
tražiti stvaranje tih »značajeva« iz tog navještenja već se 
razabire, da će to biti dosadanji put po oblacima naših 
želja. 

Kad neko u jednom naučnom, filozofski sintetičnom 
djelu naviješta »pokušaj teoretskom rješenju problema 
stvarnoga karaktera« i u to ime polazi tražiti način, kako 
ćemo doći do potpunih ljudi, do sređenih, izrađenih i snaž¬ 
nih pojedinaca, do značajeva« — onda to znači unapred 
diskreditirati cijeli svoj posao. I stoga sve, šta je pisac te 
knjige iznio kao materijal programatskog rada u tu svrhu, 
može u pojedinosti vrijediti kao analitička činjenica, no 
za sintezu, koju bi pisac htio iz tih činjenica sastaviti kao 
rješenje svog problema, manjka ono glavno, što nedostaje i 
svim dosadanjim pokušajima; — izravno namjerno 
stvaranje volje. 

U cijelom tom obilnom materijalu somatičkog i psihičkog 
čovjeka, počevši od eugenetike pa do estetike ne nalazimo 
ama baš nigdje ni jedne pozitivne tačke o tom »stvaranju«. 

Pisac je tu nanizao analize svih komponenata našeg in¬ 
dividualnog i socijalnog života, nalazimo tu poglavlja iz psi¬ 
hologije, etike, sociologije, kulturne historije, estetike, etno¬ 
grafije, somatologije i higijene, sve preliveno filozofskom 
sintezom, — no sve je to uzaludna muka, kad ne nalazimo 
tu ono, što bi u toj njegovoj filozofskoj retorti imalo da 
stvori »karakterni ja«, — fali mu »totalizator« koji bi od 
svih tih kemikalija stvorio spoj, za kojim je pisac — alke- 
mista — pošao. Nu što će nam sve te analize, sve to izno¬ 
šenje činjenica i žalenje, što nije drukčije, no što jest, — 
kad osim toga ne nalazimo ni jednog uporišta, da iz tog 
stanja krenemo u ono željeno. Rado bismo čuli ma i jed¬ 
nog čitača ove knjige, koji bi mogao reći, da je proučivši 


sav njezin materijal, mogao ustvrditi, da se i jednu crticu 
bliže primakao ma i teoretskom riješenju toga problema. 
(Što se napose tiče »slavenstva« i »hrvatstva« to osim spo¬ 
minjanja tih imena, ne ima u cijelom tom raspravljanju ni¬ 
šta, što bi opravdavalo taj navještaj u naslovu). No neka 
se tješi i pisac ove knjige, da ga, što se uspjeha tiče, do¬ 
sele u tom nije niko pretekao, a po svoj prilici i za dugo 
ne će. Sav dosadanji uzgojni i filozofsko-psihološki rad oko 
toga pitanja, vrti se samo oko konstatiranja i opisivanja 
pojava naše »slaboće« i nedostatnosti u snagi volje — no 
čim nekoji od njih pristupi sredstvima, da se toj nedostat¬ 
nosti pomogne, — onda se javlja nemoć, koja se očituje u 
nekim sentimentalnim ideološkim jadikovkama nad »zapu¬ 
štenom kulturom značaja i srca« i »prejakom kulturom uma«. 

No na pitanje, kako da se to kultivira srce i značaj, ne 
nalazimo nigdje konkretnog odgovora, jer ono, što se u to 
ime daje, nijesu no lijepe, ali beskrajno puste i prazne fraze, 
koje nam za sam pozitivni rad ama baš ništa ne kazuju. 
Svi složno viču: »Uzgajaj više srce i značaj, negoli um«, 
ali niko ne kazuje, kako da to činimo. Svi upiru prstom u 
sadašnje nedostatke i osuđuju dosadanji postupak, no niko 
ne iznosi, što bi mjesto toga trebalo da se čini. A ta je po¬ 
java tako shvatljiva: Ne zvone, kao hi oni »seljani«, iz jed¬ 
nog samo razloga — jer nemaju zvonova, — ne iznose ni¬ 
šta novo, jer toga ne ima, niti može, da bude. Zar nije 
upravo naivno držati, da je kulturno ljudstvo nakon tisuć- 
godišta svog kultiviranja — kad je našlo dosadanje putove 
i sredstva zato, — ostavilo po strani jedan uvjet svog na¬ 
pretka, koji mu je stajao na službu — a samo s toga, što 
je bilo nehajno za nj? I sad da treba samo upozorenja ka¬ 
kove »mudre« glave, koja će taj uvjet kao svoje otkriće 
(ili čak izum!) podati svijetu s usklikom: Evo, ovakav treba 
da budeš! A toga smo se naslušali dosta — no ni- 
jesmo čuli nikoga, koji bi ujedno rekao: »I zato treba da 
ovo radiš« i da se »ovo« ujedno i može na sam zahtjev 
raditi. 

I kod tog cijelog sterilnog zapomaganja i rekriminacija 
najtragičnije je to, što se vika radi neuspjeha 
upravila na krivca na um i njegovo kulti¬ 
virani e, koje da apsorbira sav rad oko etičke kulture 
čovjeka, a na račun obrazovanja čustva i volje. Time se 
pogađa jedini pozitivni faktor etičkog uzgoja, jer je umno 
prosvećivanje jedini mogući put, kojim se izvana unosi u 
čovjeka spoznaja dobra i zla. Čuvstvo pako, kao pri¬ 
rodna psihička pojava zastupa samo ono, što je u interesu 
individua i vrste, jer je po svojoj prirođenoj kakvoći 
posve po strani od naše etike, pa je tek umna spoznaja mora 
navraćati tim pravcem. Psihičke pak pojave našeg pokreta¬ 
nja i aktivnosti, koje nazivamo skupnim imenom volja, po¬ 
kreću se (opet po svom prirodnom pozivu) za po¬ 
budama čustva, dakle osjećajem, a nerado 
slijede glas uma. Nije dakle neprijateljem i zaprekom 
etičkoj volji u obrazovanju karaktera ta; toliko napadani 
»um«, nego baš »čustvo«, osjećaj, jer »volja« po svom pri¬ 
rodnom pozivu stoji u službi čustva, a ne uma. I samo onda, 
ako umu pođe za rukom svladati čustva ili ako se njegov 
glas ne protivi prirodnom osjećaju čustva, može i um da 
bude nekim sudionikom u upravljanju volje. A oba ta slu¬ 
čaja u praksi obrazovanja karaktera vrlo su sekundarne 
vrijednosti. Jer baš to »svladavanje čustva« umom, vrlo 
teško i malim postocima polazi za rukom, uspjeh je tako 
minimalan, da u cjelokupnom kontigentu vrlo malo broji. 

Ako se pak zahtjev uma saglasava s prirodnim odzivom 
čustva, onda je rezultanta toga saglasnog upravljanja volje 


518 




God. I. 


VIJENAC 


Broj 26. 


- 




po umu i čustvu sumnjive, a najviše put i nikakove etičke 
vrijednosti. 

Razjasnit ćemo to primjerima. 

Čovjek je stavljen pred dužnost, da izvrši jedno etičko 
»dobro« djelo. 

Je li veća vjerojatnost, da će ga izvršiti onda, ako mu 
to djelo ne donaša nikakove ugodnosti ni koristi — već 
treba da ga izvršava radi samog pokoravanja etičkom za¬ 
konu — ili je ta vjerojatnost veća, ako to djelo donaša 
koristi i ugodnosti? 

Mislim, da odgovor na to pitanje ne traži dugog kole¬ 
banja i da će svatko naći veću vjerojatnost u ovom poslje¬ 
dnjem slučaju. No da »dobro« djelo u ovakovom slučaju 
nije u istinu i etičko, to je također neprijeporno, kao što 
bi uopće velika većina tih »dobrih« djela dobila posve drugu 
ocjenu, negoli je po vulgarnom sudu dobivaju, kad bi se 
u obzir uzeli pravi njezini motivi. Značajan je s te strane 
aforizam duhovitog La Rochefoucaulda, da bismo često 
morali pocrveniti nad našim najboljim djelima, kad bi svijet 
znao za istinske njegove pobude. 

Ko će na oči tih pojava moći oprwdano ostati kod 
tvrdnje, da im je razlog u nedostatnoj »kuluturi čustva i 
volje« i u prevelikoj »kulturi uma«? Ne mora li svakome 
biti jasno, da kad ne bi bilo kulture uma, bila bi moguća 
etička djela samo one druge kategorije, t. j. kad se vršenje 
djela ne bi protivilo našoj ugodnosti i koristi. Jer u slu¬ 
čajevima prve kategorije, gdje je djelo izvršeno i protiv 
našeg osjećaja ugodnosti i koristi — jest to samo zasluga 
uma, a njegova je snaga u tom vrlo ograničena, jer nije pri¬ 
rodno uvjetovana. To moraju konačno priznati i svi teore¬ 
tičari u pitanju »obrazovanja volje«, tek da dosljedno obrane 
svoje stanovište, izmiču pravoj psihološkoj jezgri toga pi¬ 
tanja ili ga prešućivanjem mudro obilaze. Ni najsolidniji u 
tom pitanju Jules Payot nije u svom poznatom djelu »Uzgoj 
volje« mogao tome izmaći. Evo u potvrdu tome jedno samo 
značajno mjesto: U poglavlju o čustvenoj strani našeg psi¬ 
hičkog života priznaje nakon analize toga života i njegova 
utjecaja na volju, da se niko ne će moći oteti priznanju »da 
osjećajno stanje potpuno upravlja voljom«, te da je »na 
žalost našu moć nad čustvovanjem vrlo slaba«. Ovo svoje 
priznanje utvrđuje još elementarnom fiziološkom činjenicom 
o reagiranju našeg organizma na vanjske utjecaje ovako: 

»Svaka vanjska, ma kojim putem došla pobuda, izaziva 
u biću, koje ju prima, neki odziv i to — dobro upamtimo — 
mišićni odziv«. »To pak mišićno uzbuđenje jest auto¬ 
matsko, ono se potpuno otelo utjecaju naše 
volje, a to j p kobno po naše svladavanje 
sama s e b e«. 

Zanimljivo je, kako Payot i nakon ovog nevoljkog pri¬ 
znanja ne će da odustaje od svog »obrazovanja« volje, nego 
piše opsežno djelo o poslu, kojega nemoć već u početku 
sam možda i priznaje. Ne mogući naći direktnog puta sa 
razuma na volju, zove u pomoć čustvo i od njegove milosti 
traži snagu za izvedenje onoga, što bi htio. On se utiče 
umišljenoj snazi pobuđenoj asocijacijom 
predodžbi, koje su nekad bile spojene do¬ 
tičnim čustvom t. j. on traži, da se za izvedbu nekog 
čina uobraženjem stavimo u ono čustvo, koje 
nas je obuzimalo, kad smo dotično djelo iz¬ 
vršili po samoj prirodnoj pobudi čustva. Tim umjetno 
izabranim čustvom, prenesenim na predmet našeg sadaš¬ 
njeg pitanja, polučit ćemo snagu, da to htijenje izvršimo. 
Dakle prosto neko podražilo, surogat prirodnog pobuđenja, 


i na tako jadnom sredstvu da gradimo »obrazovanje karak¬ 
tera«! Između toga podražila za »jakost volje« na oči nje¬ 
zine impotencije i onih u erotičkom životu, ima samo ta 
razlika, što se u »obrazovanju volje« podražuje potencija, 
koje nije nikad bilo, dok se u drugom slučaju radi o re- 
generaciji istrošene. I stoga ima u prvom slučaju još manje 
izgleda na uspjeh, negoli u drugom. A ovake vrsti »pozi¬ 
tivnih sredstava« za »uzgoj volje« svi su predloži Payotove 
knjige, sva ta sredstva neko oružje u borbi protiv jakog 
neprijatelja — no cijela borba pokazuje, kako je to oružje 
nemoćno, akoprem se mora priznati, da je pisac sabrao 
sve, što se dalo sabrati u toj borbi. Konačni osjećaj je: Pro¬ 
tivnik je nažalost — ostao pobijeđen! 

Bolje sreće nije ostao ni pisac knjige, »Borba za vrijed¬ 
nost svoga ja«, a ne će biti niti je bio tkogod, tko se s te 
strane prihvati te stvari. Jer cijelo to upinjanje oko obra¬ 
zovanja volje nekim određenim i nefaljenim utjecajima jest 
po svojim prilikama i uvjetima vrlo nalik na upinjanje muhe, 
koja hoće da pređe preko stakla. Kao što ona pred sobom 
vidi otvor i sve što se nalazi onkraj stakla, tako i ti 
»obrazovatelji« karaktera vide sve nedostatke u njem i 
znadu, što bi trebalo u njem ispraviti. No kao što ona muha 
ne vidi pred sobom stakla, tako ni ti »uzgojitelji karaktera« 
ne vide ili ne će da vide zapreke, koja bi im morala biti 
svjesna pred nosom, a ne da bude ono, što i staklo muhi. 
Pri toj cijeloj analogiji fatalno je za te »uzgojitelje«, što od 
muhe ne možemo tražiti, da si je svjesna svoje zapreke 
niti je možemo s njom upoznati, dok takovi »uzgojitelji« 
nijesu uvijek bez krivnje u takom svom radu. Ako ga vrše 
ne poznajući zapreka, onda nijesu dorasli obrađivanju tako¬ 
vih problema, ako ih pak poznaju, onda su ili sterilni ideolozi 
ili proračunani zavađači, bilo iz kakovih motiva. 

A svako obmanjivanje i zavađanje u toj stvari, bilo 
svijesno ili nesvjesno, ne samo da nema nikakovih pozitivnih 
rezultata, nego su ti rezultati po našu socijalnu etiku i mo¬ 
ralnu upravo nepovoljni. Oni podržavaju u socijal¬ 
nom životu sve one etičko - moralne zastra¬ 
ne i krive sudove i zaključke, na kojima se 
stvorio naš socijalno-etički pesimizam, a u 
praksi se podržava hipokrizija morala, koja 
se onda žigoše kao »konvencionalne laži«. 

A njima uzalud tražimo lijeka, i nad njima jadikujemo, 
dok ne obračunamo s onim, što je stvorilo laži. 

Iz ovog zaključka izlazi daljnja tema, koja zahtijeva po¬ 
sebnu obradbu. Lj. Dvomiković. 

O FILMSKOJ UMJETNOSTI. 

Živimo u doba, kad se o filmu, ili bolje, o onome umjet- 
ničkome u filmu, u velike stalo voditi računa. Ako promo¬ 
trimo malko područje filma od njegova najprvoga početka 
— dok se još tako reći gegao na slabunjavim nogama — pa 
do njegova sadanjeg razvoja, onda se moramo čuditi, kako 
se hitro dovinuo ne samo do savršenijeg tehničkog umijeća, 
već kako je upravo punom snagom pokročio na pravo 
umjetničko polje. Bio je to mukotrpni put per aspera ad 
astra. Prvi počeci filmovanja nijesu zapravo bili ništa 
drugo, nego tapanje po tami. Film je od svoga postanka pa 
do danas proživljavao gotovo isti život, kao i sam čovjek, 
prošao je sve faze, počevši od one najprimitivnije, dok nije 
dospio do kulture, a time i do umjetnosti. 

Kultura unapređuje svaku umjetnost, pa tako i filmsku, 
o kojoj se već danas može govoriti, jer ona i postoji. 

Filme« — koje, kad ih je čovjek gledao, upravo je osjećao, 
da se duševno odmara i da ima nesmetani umjetnički užitak. 
Film je snažno pograbio u razne filozofske probleme, pa u 
historiju! Historia magistra vitae! I samo po ovim stvarima 
prave umjetničke vrijednosti zauzima film danas ono mjesto 
u svijetu, koje ga kao takva i ide. Štampa cijeloga svijeta 
potpomaže ga i otvara mu najpripravnije svoje stupce, a 
najveće kazališne umjetničke sile stavile se u službu filmske 
umjetnosti. Stvaraoci najkrasnijih pjesničkih djela i duševni 
velikani kao što su Ibsen, Strindberg, Tolstoj, Dostojevski, 
Shakespeare i mnogi drugi govore nam kroz slike filma o 
mučnim putevima ljudskog života. I ne samo da glumci, već 
i sami filmski fabrikanti zajedno sa režiserima nastoje svim 
silama, da svojim filmovima dadu umjetničku potpunost i za- 
obljenost. 

Medju režisere, koji u svoja filmska djela ulijevaju fini 
umjetnički duh, spada Američanin, po svem svijetu poznati 
režiser, D. W. Griffith. Na svakoj njegovoj slici, koja je i 
pravo savršenstvo tehnike, te djeluje više kao umjetnička 
fotografija, nego li obična slika, vidi se, da ju je rukovodila 
duša umjetnika. U njega se ugledavaju i drugi režiseri, te 
danas možemo već reći, da svaki iole znatniji režiser, izra- 
djuje danas vrijedna filmska djela, a tako zvane senzacije 
prepuštaju se onima, koji računaju baš sa najprimitivnijim 
instinktima mase. 

Nema sumnje, da će ozbiljni režiseri u svom umjetničkom 
nastojanju uvijek nalaziti i naći oduševljenih prijatelja u 
literarnim krugovima i s njima živjeti u uskoj vezi. Jer samo 
tako će moći da nastave i da se održe na svom teškom putu 
filmske umjetnosti. 

Mi ćemo naše čitače od vremena do vremena obavješći¬ 
vati o umjetničkim tekovinama filma i uopće ih upoznati 
s pojedinim interesantnostima filma, filmskim novitetima u 
dalekom inozemstvu, atelierima, filmskim tvornicama u Ame¬ 
rici, Danskoj, Francuskoj, Italiji i Njemačkoj, o životu film¬ 
skih umjetnika i o svemu ostalome, što se tiče filma i nje¬ 
govih tvorevina. M. 


Primitivni počeci filma bili su ovakvi: snimilo se, ili 
jasnije, fotografiralo se nekoliko scena iz kojega kazališnog 
komada — u svemu otprilike 100 matera duljine — ili omi¬ 
ljele koje opere, i dok se ta scena na platnu prikazivala, 
gramofon je davao dialoge i muziku te kazališne scene. To 
su bili počeci kinematografije, koja je onda — prije dva i 
tri decenija — evala samo po cirkuskim šatorima, a najviše 
po vašarima, gdje se sakupljala obično masa svijeta, da vidi 
to čudo. 

0 bilo kakvim umjetničkim intencijama nije za ovakvog 
fotografiranja dakako bilo ni govora. To je zapravo bila 
roba, kao i svaka druga, s kojom se, budući da je bila nešto 
neobična, moglo dobro pazariti. Glumci, koji su radili za 
takve početne filmove, bili su honorirani upravo smiješno 
malenim svotama. I kad su nekoji trgovci poduzetnog duha 
vidjeli, kako ljudstvo grne u šatore, gdje se prikazuju »žive 
slike«, dali su se i oni na posao. 

Ali naskoro se u tom pogledu desio preokret. Našli se 
ljudi, koji u filmu nijesu htjeli da gledaju samo sredstvo za 
punjenje džepa, nego su mu stali pridavati i neki viši smisao. 
Prave filmove u današnjem smislu počeli su da prave Fran¬ 
cuzi Pathe i Gaumont, koji još i danas stoje na čelu fran¬ 
cuskoj filmskoj umjetnosti. U Njemačkoj se prvi zaintere¬ 
sirao za takav film tvorničar Messter, a prvi »star« tvornice 
Messter bila je umiljata plavojka Henny Porten, koju bez 
sumnje poznaju naši čitaoci. Njezina sestra Roza pisala je 
već onda za film, te je specijalno za 17-godišnju Henny na¬ 
pisala sujet »Ljubavna sreća jedne sljepice« te ju odvela 
k Messteru. Ali taj gospodin je prasnuo u grohotan smijeh, 
kad je ugledao malu Henny u kratkoj suknjici. Zar ova? 

I što bi ona u opće bila u stanju da učini? No energična 
Roza nije htjela popustiti, dok Messter nije dopustio, da 
Henny odglumi ulogu sljepice. Messter je konačno privolio. 
Aranžirali su na brzu ruku pokusnu scenu i u prisuću sviju 
tadanjih filmskih stručnjaka — nije ih još onda bilo baš 
mnogo u Berlinu — igrala je Henny Porten slijepu sirotu. 
Dojam je bio neobičan. Messter je odmah osjetio, da je ta 
djevojčica rođeni »filmski star«. Kad je film bio dovršen i 
razaslan pojedinim kinematografima, doživila je Henny 
Porten isti uspjeh. Tvrtku Messter obasipavali su pismima, 
da brzo opet iznese jedan film s tom lijepom plavom slijepi- 
com. Ime Henny Portenove nije još za onda u filmu ni bilo 
spomenuto. Mester je tad pozvao Henny k sebi i ponudio 
joj stalan engagement i 220 maraka mjesečnog honorara. No 
Henny, koja — as njom i njezini roditelji — nije baš živjela 
u sjajnim financijalnim prilikama, zabila je sebi u glavu, da 
ona mora zasluživati mjesečno 250 maraka. Tvrdoglava mala 
plavojka nije htjela popustiti i Messteru nije preostalo ništa 
drugo, nego da joj popusti i učini po volji. 

Preko raznih eksperimenata — romantičnih pustolovina, 
•ljubavnih doživljaja i drama, raznih senzacija, i t. d., — do¬ 
spio je film do svoje današnje iskristalizirane forme, koja 
je usko spojena s umjetnošću. Pogledamo li i pratimo li samo 
repertoir naših vodećih kina u Zagrebu, možemo vidjeti, da 
se daju djela dublje i duboke vrijednosti, da se u film pre- 
našaju kazališna djela! Prava literatura i veliki ljudi, geniji, 
ušli su u film preko razumnih režisera, koji su shvatili, da 
filmu, uz zabavnu notu moraju da dadu i prijeko potrebnu 
umjetničku notu, ako hoće da inteligenciju i literarne kru¬ 
gove zainteresiraju za film. Nekoji su režiseri počeli da 
prave čisto umjetničke filmove, tako zvane »Kammerspiel- 


BILJEŠKE. 

Repertoar Nar. Kazališta. Lipanj 11. Kosor: Požar 
strasti (4. put). — 12. Mozart: Don Giovanni (27. 
put. Gostovanje M. Vuškovića). — 13. Verdi: Aid a (129. 
put. Gostovanje J. Ivony i S. Beline Skupiewskoga). — 14 
Musorgski: Boris Godunov (31. put. Gostovanje Z. 
Zalewskoga i S, Beline Skupiewskoga). — 15. Gogolj: Re¬ 
vizor (63. put). — 16. Stravinski: Petruška i Bala- 
kirjev : Tamara (1. put. Gostovanje Margarete Froman). 
— 17. Popodne: Predstava učenika glumačke škole. — Uve¬ 
čer: Čajkovski: Pikova dama (54. put. Gostovanje J. 
Ivony i S. Beline-Skupiewskoga). 

NAŠIM PREDPLATNICIMA. Uslijed sve veće skupoće 
oko uređivanja, štampe i uprave lista bili smo prisiljeni od 
1. VII. o. g. povisiti pretplatu barem za 5 dinara mjesečno. 
No budući da vrlo nerado stavljamo na svoje pretplatnike 
nove zahtjeve, predlažemo im drugi izlaz. List bi se mogao 
izdavati svakih 14 dana postao bi dakle polumjesečnik — u 
povećanom opsegu (32 stranice mjesto 20) uz dosadašnju 
cijenu. Mi ćemo se pokoriti želji naših pretplatnika, pa 
molimo da nas o tome izvijeste. 

UPRAVA »VIJENCA«. 


Izdavači i vlasnici: Dragutin Nemet i drugovi. 


Tisak »Tipografije« d. d. Zagreb. 











„GOLUB" 

TVMN1CA dOAREINOL MMII IMJAKA D. D.. 

ZAGREB, PlAKSiniRSKA CESTA BROJ IO. 

preporuča svoje najbolje vrste cigaretnog papira i to; 

„GOLUB", „RIZ ABADIE", „SAMUM" I „CLUB” (EXTRABIS) 


SBIM 

mm 

prodale naoelflnlje 

I 0 NAIZ MIN 

mm hica M 


INDUSTRIJA ŽELJEZNE ROBE D. D. 

ZMAJ 

ZAGREB 

Petriajska lUca $ 

Telefoa 7-43 

Proizvodi: svakovrsno željezno pokućtvo, peći, 
štednjake i dijelove istik, tačke, želj. prozore, 
stube, ograde kao i raznu drugu željeznu roba. 
Cijene vrlo umjerene, a izvedba solidna i brza« 


ZaMifevajie cjeniH 

kosmetičkih preparata za njegu i 
poljepšavanje lica , finih sapuna t 
pudera , parfuma i kremova iz: 

Jtobilior- 

drogerije, ZiagieA, Ilica 3H 



HUGO F1ESCH, ZAGREB 

HICA BROJ 40 

preporuča svoje bogato skladište svakovrsnog 

muškog ■ dječjeg rubila 

uz umjerene cijene i solidnu podvorbu. 











Gradska štedionica 

Općine sfo6. i fer. gfov. grada Zagreba 
(Fetrtnisfta ulica 5 Zagreb Ugao fudničfte uf. 

Ulošci Ji 200,000.000 *— 

Prima uloške na uložne knjižice i na tekući račun. Izdaje 
čekove i kreditna pisma, te obavlja isplate na temelju akre¬ 
ditiva na sva tu- i inozemna mjesta. Kupuje i prodaje\valute 
i devize. Obavlja sve burzovne naloge savjesno i kulantno. 

Za ufošfee jamči grad Zagreb. 


.TIPOGRAFIJA. ». D. ZAGREB. 












